Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-11-2017 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΛΑ΄ συνεδριάσεώς του, της Δευτέρας 20 Νοεμβρίου 2017, σε ό,τι αφορά την ψήφιση στο σύνολο το σχεδίου νόμου: «Διανομή Κοινωνικού Μερίσματος και άλλες διατάξεις».]] Πριν εισέλθουμε στην ημερήσια διάταξη της νομοθετικής εργασίας για την κύρωση του απολογισμού του κράτους οικονομικούς έτους 2015 και την κύρωση του ισολογισμού του κράτους οικονομικού έτους 2015, έχω την τιμή να ανακοινώσω στο Σώμα ότι ο Αναπληρωτής Υπουργός Οικονομικών κ. Γεώργιος Χουλιαράκης θα καταθέσει τον κρατικό προϋπολογισμό οικονομικού έτους 2018. Ο Αναπληρωτής Υπουργός Οικονομικών κ. Γεώργιος Χουλιαράκης έχει τον λόγο.
Κύριε Πρόεδρε, κυρίες και κύριοι Βουλευτές, έχω την τιμή να καταθέσω στο Σώμα τον κρατικό προϋπολογισμό του οικονομικού έτους 2018 και την εισηγητική του έκθεση. Καταθέτω, επίσης, τον απολογισμό του κρατικού προϋπολογισμού οικονομικού έτους 2016 και τον ισολογισμό χρήσης 2016, έκθεση επί των φορολογικών δαπανών, έκθεση των γενικών διευθυντών του Γενικού Λογιστηρίου του Κράτους, φορολογικής διοίκησης, τελωνείων και ειδικών φόρων κατανάλωσης, δημόσιας περιουσίας και κοινωφελών υπηρεσιών του Υπουργείου Οικονομικών, καθώς και τις δηλώσεις που προβλέπονται στο άρθρο 58 του ν.4270/2014, όπως αυτό ισχύει. [[Στο σημείο αυτό ο Αναπληρωτής Υπουργός κ. Γεώργιος Χουλιαράκης καταθέτει στον Πρόεδρο της Βουλής σε ψηφιακό μέσο αποθήκευσης (USB stick) τον κρατικό προϋπολογισμό του οικονομικού έτους 2018, την εισηγητική του έκθεση, καθώς επίσης και τον απολογισμό του κρατικού προϋπολογισμού οικονομικού έτους 2016, τον ισολογισμό χρήσης 2016, έκθεση επί των φορολογικών δαπανών, έκθεση των γενικών διευθυντών του Γενικού Λογιστηρίου του Κράτους, φορολογικής διοίκησης, τελωνείων και ειδικών φόρων κατανάλωσης, δημόσιας περιουσίας και κοινωφελών υπηρεσιών του Υπουργείου Οικονομικών, καθώς και τις δηλώσεις που προβλέπονται στο άρθρο 58 του ν.4270/2014, όπως αυτό ισχύει]] Κύριε Πρόεδρε, θα σας παρακαλέσω να οριστούν ημερομηνίες για τη συζήτηση του κρατικού προϋπολογισμού στη Διαρκή Επιτροπή Οικονομικών Υποθέσεων και στην Ολομέλεια του Σώματος. Σας ευχαριστώ.
Κυρίες και κύριοι συνάδελφοι, επιτρέψτε μου να σας ενημερώσω ότι η συζήτηση του κρατικού προϋπολογισμού στην αρμόδια Διαρκή Επιτροπή Οικονομικών Υποθέσεων θα ξεκινήσει την Πέμπτη 23 Νοεμβρίου 2017 για τέσσερις συνεδριάσεις, μετά από συνεννόηση με το προεδρείο της επιτροπής. Η συζήτηση στην Ολομέλεια της Βουλής θα ξεκινήσει τη Δευτέρα 18 Δεκεμβρίου 2017, σύμφωνα με το άρθρο 123, παράγραφο 1 του Κανονισμού της Βουλής και θα ολοκληρωθεί μέσα σε πέντε το πολύ συνεχείς συνεδριάσεις έως την Παρασκευή 22 Δεκεμβρίου 2017, με τη διεξαγωγή ονομαστικής ψηφοφορίας. Εύχομαι, κύριε Υπουργέ, και οι επόμενοι προϋπολογισμοί να είναι καλύτεροι.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί των σχεδίων νόμων του Υπουργείου Οικονομικών: α. Κύρωση του Απολογισμού του Κράτους, οικονομικού έτους 2015, β. Κύρωση του Ισολογισμού του Κράτους, οικονομικού έτους 2015. Η συζήτηση του απολογισμού και του ισολογισμού του κράτους γίνεται, όπως ορίζει ο Κανονισμός της Βουλής, με ανάλογη εφαρμογή των άρθρων 122 και 123 παράγραφος 8, και των άρθρων 107 και 97. Σύμφωνα, λοιπόν, με το άρθρο 107 που εφαρμόζεται αναλόγως, η Διάσκεψη των Προέδρων στη συνεδρίασή της στις 15 Οκτωβρίου 2017, αποφάσισε να διεξαχθεί η συζήτηση σε μία συνεδρίαση και αν χρειαστεί να προχωρήσουμε σε δεύτερη. Προτείνουμε να γίνει εγγραφή ομιλητών με κάρτα και να μη δοθεί κατάλογος ομιλητών από τα κόμματα για να υπάρξει ευρύτερη συμμετοχή Βουλευτών εφόσον το επιθυμούν, με χρόνο ομιλίας πέντε λεπτά και με εναλλαγή ομιλητών. Δικαίωμα δευτερολογίας στη διαδικασία αυτή έχουν μόνο οι εισηγητές και οι ειδικοί αγορητές μετά την ολοκλήρωση της ομιλίας του τελευταίου ομιλητή. Συμφωνείτε, κυρίες και κύριοι συνάδελφοι;
Η Βουλή συνεφώνησε. Θέλω εξαρχής να σας πω ότι από την εμπειρία των δύο τελευταίων ετών - πέρσι και πρόπερσι - θα υπάρξει ελαστικότητα στους χρόνους των ομιλητών, διότι δεν υπήρξε μεγάλο ενδιαφέρον εγγραφής από συναδέλφους και επομένως αν κάποιος θέλει λίγο περισσότερο χρόνο θα υπάρξει ανοχή από το Προεδρείο. Ξεκινάμε, λοιπόν, με τον γενικό εισηγητή του ΣΥΡΙΖΑ, τον συνάδελφο κ. Δημήτριο Μάρδα. Ορίστε, κύριε Μάρδρα, έχετε τον λόγο για οκτώ λεπτά.
Κύριε Πρόεδρε, κυρίες και κύριοι, έχουμε να συζητήσουμε τον απολογισμό και ισολογισμό του έτους 2015. Ως προς τον απολογισμό, ιδιαίτερο ενδιαφέρον παρουσιάζουν οι εγγραφές εκείνες οι οποίες αναφέρονται στα πιστωτικά έσοδα του κράτους, στις οποίες είχαμε για το 2015 περίπου 770 δισεκατομμύρια πιστωτικά έσοδα από σύνολο προϋπολογισμού 94,3 δισεκατομμυρίων. Ως προς τις δαπάνες, το Υπουργείο Οικονομικών είχε δαπάνες της τάξης των 796 δισεκατομμυρίων ευρώ. Αντανάκλαση των συγκεκριμένων ποσών είναι οι εγγραφές εκείνες του ισολογισμού, οι οποίες αναφέρονται στο παθητικό της κατάστασης της χρηματοοικονομικής θέσης και ειδικότερα σε βραχυχρόνιο δανεισμό του κράτους με repos και έντοκα. Το 2015 δανείστηκε το κράτος 24,8 δισεκατομμύρια σε βραχυχρόνια βάση, ενώ το 2014 το ποσό αυτό ήταν 23,1 δισεκατομμύρια. Δεύτερο στοιχείο το οποίο παρουσιάζει ενδιαφέρον στον ισολογισμό είναι όλα εκείνα τα νούμερα τα οποία αναφέρονται στις βεβαιώσεις των εσόδων και στα έσοδα. Διαπιστώνεται ότι τα βεβαιωθέντα έσοδα είναι διπλάσια περίπου από τις εισπράξεις, κάτι το οποίο γινόταν και στο παρελθόν. Αντανάκλαση της συγκεκριμένης εξέλιξης είναι, πάλι στο σκέλος του ενεργητικού και πιο συγκεκριμένα στην κατάσταση της χρηματοοικονομικής θέσης, το κυκλοφορούν ενεργητικό και πιο συγκεκριμένα οι απαιτήσεις χρήσης και προηγούμενων ετών, όπου για το έτος 2015 αυτές οι απαιτήσεις ήταν της τάξης των 86,8 δισεκατομμυρίων, ενώ το 2014 ήταν της τάξης των 76 δισεκατομμυρίων. Εδώ να κάνουμε την ακόλουθη επισήμανση: Γνωρίζουμε ότι έχουμε ληξιπρόθεσμες οφειλές των πολιτών. Αυτές οι ληξιπρόθεσμες οφειλές, για παράδειγμα τα 76 δισεκατομμύρια του 2014, είναι πραγματικές οφειλές συν οι προσαυξήσεις. Και γνωρίζουμε ότι οι προσαυξήσεις την παλαιότερη περίοδο ήταν πάρα πολύ υψηλές. Ως εκ τούτου, την επόμενη χρονιά έχουμε αύξηση του συγκεκριμένου ποσού, που είναι αποτέλεσμα των προσαυξήσεων και κάποιων ποσών που βεβαιώθηκαν, αλλά δεν καταβλήθηκαν από τους πολίτες. Επανέρχομαι στον ισολογισμό. Ως προς την κατάσταση της χρηματοοικονομικής θέσης, συμπληρώνοντας τα όσα είπαμε προηγουμένως απλά και μόνο αναφέρουμε ότι στο μη κυκλοφορούν ενεργητικό, σε ό,τι αφορά τις συμμετοχές από μακροπρόθεσμες απαιτήσεις του κράτους, που αναφέρονται σε ογδόντα επτά μη εισηγμένες μετοχές, που είναι το κονδύλι το οποίο παρουσιάζει το μεγαλύτερο ενδιαφέρον, έχουμε 33 δισεκατομμύρια φέτος, έναντι 51 δισεκατομμυρίων το 2014. Και ως προς το παθητικό, για να κλείσουμε με την κατάσταση της χρηματοοικονομικής θέσης, έχουμε μακροχρόνια δάνεια, ομόλογα κ.λπ. της τάξης των 290 δισεκατομμυρίων ευρώ, έναντι 284,8 δισεκατομμυρίων την προηγούμενη χρονιά. Εδώ βλέπουμε ότι συγκρατήθηκε το χρέος μας σε ικανοποιητικά επίπεδα. Ως προς την κατάσταση της χρηματοοικονομικής επίδοσης, σύμφωνα με τις βεβαιώσεις που έχουμε, τα λειτουργικά έσοδα για το 2015 είναι της τάξης των 56,1 δισεκατομμυρίων, ενώ το 2014 ήταν 57 δισεκατομμύρια. Παρουσιάζεται δηλαδή μία μείωση της τάξης του 1,6 δισεκατομμυρίου. Ως προς το παθητικό, έχουμε λειτουργικές δαπάνες για το 2015 της τάξης των 47,3 δισεκατομμυρίων έναντι 48,8 δισεκατομμυρίων το 2014, που είναι μία μείωση της τάξεως του 3,6%. Οι αμοιβές και οι συντάξεις παρέμειναν στα ίδια περίπου επίπεδα των 9 δισεκατομμυρίων και σε ό,τι αφορά τις συντάξεις, εξυπηρετήθηκαν τετρακόσιες εβδομήντα έξι χιλιάδες τετρακόσιοι σαράντα τρεις συνταξιούχοι για το 2015, έναντι τετρακοσίων εξήντα οκτώ χιλιάδων τετρακοσίων είκοσι δύο συνταξιούχων για το 2014. Ως εκ τούτου, βλέπουμε μία αύξηση στην εξυπηρέτηση των συνταξιούχων. Το πλεόνασμα το 2015 είναι της τάξης των 6,5 δισεκατομμυρίων, έναντι 5,1 δισεκατομμυρίων το 2014 και το χρέος της κεντρικής διοίκησης το 2015 έκλεισε με 321,3 δισεκατομμύρια έναντι 324,1 δισεκατομμυρίων το 2014. Βλέπουμε μία μείωση του χρέους της κεντρικής διοίκησης. Πριν μπω στον κρατικό προϋπολογισμό, θα ήθελα να επισημάνω ότι για πρώτη φορά το 2015 έγινε μία σοβαρή προσπάθεια με σκοπό τη χρήση των διεθνών λογιστικών προτύπων για τον δημόσιο τομέα, τα γνωστά IPSAS. Έχουμε φτάσει σε ένα σχέδιο προεδρικού διατάγματος. Η συγκεκριμένη μέθοδος εισάγει μία καλύτερη παρουσίαση όλης της δημοσιονομικής κατάστασης της χώρας, εισάγει μία άλλη τάξη, υπάρχει μία καλύτερη διαχείριση και το σημαντικότερο όλων είναι ότι σε επίπεδο γενικής κυβέρνησης θα έχουμε μία όμοια παρουσίαση εσόδων - δαπανών και θα γνωρίζουμε τι ακριβώς γίνεται. Ως προς τον κρατικό προϋπολογισμό, σύμφωνα με τα απολογιστικά στοιχεία, τα έσοδα, σε ταμειακή βάση αυτή τη φορά, είναι της τάξης των 51,6 δισεκατομμυρίων. Είχαν προϋπολογιστεί 57,6 δισεκατομμύρια και τα απολογιστικά στοιχεία του 2014 μας δίνουν πάλι έσοδα της τάξης των 51,5 δισεκατομμυρίων. Κινηθήκαμε περίπου στα ίδια έσοδα με το 2014. Ως προς τους άμεσους φόρους, σύμφωνα με τα απολογιστικά στοιχεία, έχουμε 18,3 δισεκατομμύρια έναντι των 20,6 δισεκατομμυρίων που είχαν προϋπολογιστεί, με απολογιστικά στοιχεία του 2014 ποσό 18,8 δισεκατομμύρια. Είναι παρόμοιες πάλι οι εξελίξεις. Και ως προς τους έμμεσους φόρους - αναφέρομαι στα μεγαλύτερα κονδύλια και τα πιο σημαντικά - έχουμε απολογιστικά στοιχεία το 2015 ποσό 22,6 δισεκατομμύρια έναντι 23,6 δισεκατομμυρίων που ήταν οι προϋπολογισθέντες φόροι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Σύμφωνα με τα απολογιστικά στοιχεία του 2014, είχαμε 22,3 δισεκατομμύρια, οπότε και εδώ οι διαφορές είναι ελάχιστες. Ως προς τα έξοδα, έχουμε 49,8 δισεκατομμύρια απολογιστικά στοιχεία, έναντι 52 δισεκατομμυρίων προϋπολογισθέντων και 50,8 δισεκατομμύρια της προηγούμενης χρονιάς. Και έχουμε μια μείωση, σε ό,τι αφορά τα έξοδα. Δεν υπάρχει ένα συγκεκριμένο κονδύλι που ερμηνεύει αυτή τη μείωση, διασκορπίζεται σε ένα μεγάλο σύνολο κονδυλίων. Κλείνοντας, θα μου επιτρέψετε να κάνω μία σύντομη επισκόπηση του προϋπολογισμού την περίοδο 2009-2015, κάνοντας αναφορά σε τέσσερα έτη - αυτά θεωρούμε ότι είναι τα πιο αντιπροσωπευτικά - απλά και μόνο για να έχουμε μια γενικότερη εικόνα του πώς εξελίχθηκε ο προϋπολογισμός τα τελευταία χρόνια. Τα έσοδα του 2009 ήταν της τάξης των 50,5 δισεκατομμυρίων, το 2010 ήταν 53,9 δισεκατομμύρια, το 2014 ήταν 51,5 δισεκατομμύρια και το 2015 ήταν 51,6 δισεκατομμύρια. Τα έξοδα του 2009 ανέρχονταν σε 71,7 δισεκατομμύρια, το 2010 σε 62 δισεκατομμύρια, το 2014 σε 50,8 δισεκατομμύρια και το 2015 σε 49,8 δισεκατομμύρια. Έχουμε μια θεαματική μείωση των εξόδων. Σε ό,τι αφορά το πρωτογενές πλεόνασμα ή έλλειμμα, το 2009 είχαμε -20 δισεκατομμύρια έλλειμμα, το 2010 κατέβηκε στα 8,8 δισεκατομμύρια, το 2014 είχαμε ένα πλεόνασμα 673 εκατομμύρια και το 2015 είχαμε πλεόνασμα 1,7 δισεκατομμύριο. Τέλος, σε ό, τι αφορά το έλλειμμα και το πλεόνασμα του κρατικού προϋπολογισμού, από τα -32 δισεκατομμύρια του 2009 φτάσαμε το 2010 σε -21 δισεκατομμύρια, για να προσεγγίσουμε τα 4,8 δισεκατομμύρια το 2014 και τα 4 δισεκατομμύρια το 2015. Αυτή είναι μια γενική εικόνα του απολογισμού, του ισολογισμού και κάποιων στοιχείων του κρατικού προϋπολογισμού, στοιχείων που ενσωματώνονται στον ισολογισμό του κράτους. Ευχαριστώ πολύ.
Τον λόγο έχει ο γενικός εισηγητής της Νέας Δημοκρατίας κ. Θεόδωρος Φορτσάκης. Ορίστε, κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, συζητάμε σήμερα δύο πολύ σημαντικά ζητήματα, τον απολογισμό των εσόδων και εξόδων του κρατικού προϋπολογισμού του 2015, καθώς και τον ισολογισμό του ίδιου έτους. Αυτή η συζήτηση μάς δίνει τη δυνατότητα να προβούμε σε κατασταλτικό έλεγχο επί των αποτελεσμάτων της εκτέλεσης του προϋπολογισμού. Συγχωρήστε μου την κρυολογημένη φωνή, αλλά δεν μπορώ να κάνω διαφορετικά. Ο απολογισμός και ο ισολογισμός του 2015 συνδέονται άρρηκτα με την πορεία της οικονομίας του ίδιου έτους. Επηρεάστηκε από αυτήν, αλλά και την επηρέασε. Το 2015- το ξέρουμε όλοι - αποτελεί έτος - σταθμό. Είναι το πρώτο έτος που η συγκυβέρνηση ΣΥΡΙΖΑ - ΑΝΕΛ βρέθηκε στο τιμόνι της χώρας. Είναι το πρώτο έτος μιας δημοσιονομικής πολιτικής καταστροφικής που εξακολουθεί, δυστυχώς, μέχρι και σήμερα. Πώς κινήθηκε η οικονομία το 2015; Το 2015 ήταν μια χρονιά «καμένης γης», δυστυχώς - συγχωρήστε μου την έκφραση - ιδίως όσον αφορά την οικονομία. Οι ΣΥΡΙΖΑ - ΑΝΕΛ με την ανάληψη των καθηκόντων τους επιδόθηκαν από τον Γενάρη του 2015 και για έξι περίπου μήνες σε μια ολοκληρωτικά αποτυχημένη διαπραγμάτευση με τους εταίρους μας. Μιλάω για το «σκίσιμο των μνημονίων», για την «περήφανη διαπραγμάτευση», την περίφημη ρήση «εμείς θα βαράμε το νταούλι και οι αγορές θα χορεύουν». Μιλάω για τη διαπραγμάτευση εκείνη που το Πανεπιστήμιο του Χάρβαρντ κατέταξε στην πρώτη θέση ως τη χειρότερη διαπραγμάτευση, τη διαπραγμάτευση του 2015. Εξαιτίας όλων αυτών, οι αμφιβολίες για το κατά πόσο η χώρα μας θα μπορούσε να συνεχίσει στη ζώνη του ευρώ και στην ευρωπαϊκή ζώνη είχαν - σας το θυμίζω - κυριαρχήσει για μεγάλο διάστημα στην ελληνική πραγματικότητα. Το πρώτο μεγάλο θύμα της γενικευμένης αβεβαιότητάς μας ήταν - όπως ξέρουμε όλοι - οι τράπεζές μας. Οι επιπόλαιοι χειρισμοί των ΣΥΡΙΖΑ - ΑΝΕΛ οδήγησαν τον Ιούνιο του 2015 στην επιβολή τραπεζικής αργίας και περιορισμών στην κίνηση των κεφαλαίων. Μιλάω για τα capital controls, που φαίνεται ότι ήρθαν για να μείνουν πολύ περισσότερο από ό,τι πιστεύαμε. Η οικονομία μας ασφυκτιά υπό τα δεσμά τους εδώ και δυόμισι χρόνια, χωρίς να υπάρχει αυτή τη στιγμή φως ούτε στο βάθος του τούνελ. Η ολοκληρωτική διάλυση των τραπεζών, κατά το τότε πρώτο δραματικό εξάμηνο του 2015, δημιούργησε την ανάγκη μίας ακόμα ανακεφαλαιοποίησής τους. Η πραγματοποίησή της έβλαψε το ελληνικό δημόσιο και τους παλιούς μετόχους, καθώς είχε πλέον απαξιωθεί σημαντικά η αξία των τραπεζών. Τον Ιούλιο του 2015 ακολούθησε σε συνθήκες πόλωσης ένα ιδιαίτερα αμφισβητούμενο δημοψήφισμα εξπρές. Μεταξύ άλλων, αυτό το δημοψήφισμα προκάλεσε πολλές αντιδράσεις ως προς το κατά πόσο ήταν εντός του ισχύοντος συνταγματικού πλαισίου, και τότε και τώρα. Η προκήρυξη και η διεξαγωγή του δημοψηφίσματος επιδείνωσαν ακόμη περισσότερο την κατάσταση της οικονομίας μας και ενώ συνέβαιναν όλα αυτά, η συγκυβέρνηση ξαφνικά σε μία νύχτα άλλαξε πρόσωπο. Συμφώνησε με τους εταίρους μας να συνεχίσει η δημοσιονομική προσαρμογή της χώρας, συνάπτοντας το τρίτο σκληρότατο μνημόνιο. Η συγκυβέρνηση έγινε «βασιλικότερη του βασιλέως», υμνώντας πλέον αυτά που μέχρι την προηγουμένη λοιδορούσε. Ήταν ένα μνημόνιο εξαιρετικά επώδυνο, ακριβώς γιατί με αυτό επιδιώχθηκε όχι μόνο η συνέχιση των μεταρρυθμίσεων, αλλά και η αποκατάσταση των σπασμένων της εξάμηνης διαπραγμάτευσης των ΣΥΡΙΖΑ - ΑΝΕΛ. Το κόστος αυτής της τελευταίας ήταν άνευ προηγουμένου για την ελληνική οικονομία. Σύμφωνα με τον επικεφαλής του Ευρωπαϊκού Μηχανισμού Σταθερότητας μιλάμε για ζημιά 100 δισεκατομμυρίων ευρώ. Τον Αύγουστο του 2015 το τρίτο μνημόνιο που ψηφίστηκε από τη Βουλή, έφερε πολλά νέα βαριά μέτρα για το σύνολο των Ελλήνων πολιτών ύψους περίπου 7,5 δισεκατομμυρίων ευρώ. Το τρίτο μνημόνιο χαρακτηρίζεται από την άνευ προηγουμένου επιβολή νέων φορολογικών και ασφαλιστικών επιβαρύνσεων. Παρά την υιοθέτησή του, η συγκυβέρνηση εξακολούθησε να επιδεικνύει τη νοοτροπία που είχε στη διάρκεια της υποτιθέμενης διαπραγμάτευσης. Δεν εφάρμοσε συστηματικά τα συμφωνηθέντα, επιδιώκοντας και επιλέγοντας το «ναι» στα λόγια, αλλά το «όχι» στην πράξη. Αυτή την πολιτική την ακολουθεί πιστά μέχρι και σήμερα, με καταστροφικές συνέπειες εξαιτίας της αδυναμίας έγκαιρου κλεισίματος των αξιολογήσεων του προγράμματος. Και γίνομαι πιο συγκεκριμένος. Η πρώτη αξιολόγηση προβλεπόταν να ολοκληρωθεί το τέταρτο τρίμηνο του 2015. Επί της ουσίας ολοκληρώθηκε τελικά τον Ιούλιο του 2016 και τυπικά τον Οκτώβριο του 2016. Η καθυστέρηση αυτή, που έφθασε σχεδόν το ένα έτος, έφερε νέα βαριά μέτρα. Αυτά τα μέτρα συναθροιζόμενα με τα προηγούμενα οδηγούν σε ένα αποτέλεσμα περίπου 9,4 δισεκατομμυρίων ευρώ. Παρά την εν λόγω εξαιρετικά αρνητική εξέλιξη, τα ίδια ακριβώς επαναλήφθηκαν και στην επόμενη αξιολόγηση. Η δεύτερη αξιολόγηση ολοκληρώθηκε τον Ιούνιο του 2017, δηλαδή καθυστέρησε το κλείσιμό της κατά ένα έτος περίπου σε σχέση με τα συμφωνηθέντα, καθυστέρηση που είχε για ακόμη μια φορά σημαντικό κόστος, καθώς έφερε νέα μέτρα περίπου 5,1 δισεκατομμυρίων ευρώ. Ζαλίζεται κανείς από τα δισεκατομμύρια! Σήμερα, δύο χρόνια και κάτι μετά τη σύναψη του τρίτου μνημονίου, οι ΣΥΡΙΖΑ - ΑΝΕΛ έχουν καταφέρει το αδιανόητο, τα προβλεπόμενα μέτρα έχουν πλέον διπλασιαστεί πέρα από κάθε λογική. Αυτό είναι το πολύ ακριβό αντίτιμο των καθυστερήσεων και μιλάω μόνο για το προφανές και πασιφανές αντίτιμο, που συνδέεται με το ύψος των μέτρων, γιατί υπάρχει και ένα δεύτερο αποτέλεσμα, αυτό της διαρκούς επιβάρυνσης της οικονομίας μας, εξαιτίας της αβεβαιότητας που συντηρείται. Θα ήθελα να επιχειρήσω τώρα σύντομα ορισμένες συγκρίσεις μεταξύ προϋπολογισμού του 2015 και των αποτελεσμάτων της εκτέλεσής του από τους ΣΥΡΙΖΑ - ΑΝΕΛ. Σημειώνω ότι οι προβλέψεις βασίζονται κατά κύριο λόγο στην αναμενόμενη θετική επίδραση των επιτευγμάτων της Νέας Δημοκρατίας κατά το 2014 στο 2015. Ξεκινώ επιγραμματικά. Πρόβλεψη προϋπολογισμού του 2015 για ανάπτυξη 2,9%. Αποτέλεσμα 2015, ύφεση 0,3 %, όταν το 2014 είχαμε ανάπτυξη 0,7%. Υστέρηση στο πρωτογενές αποτέλεσμα του κρατικού προϋπολογισμού κατά περίπου 4 δισεκατομμύρια ευρώ σε σχέση με τα προβλεφθέντα. Σημαντική υστέρηση στο αποτέλεσμα της κεντρικής διοίκησης. Υστέρηση στα φορολογικά έσοδα, όπως στον φόρο εισοδήματος και στη φορολογία πετρελαιοειδών προϊόντων. Σημαντική υστέρηση στα έσοδα αποκρατικοποιήσεων από πωλήσεις ακινήτων. Θα μπορούσα να σταματήσω εδώ, γιατί τα στοιχεία αυτά καθιστούν εμφανή την ανεπάρκεια της εκτέλεσης του προϋπολογισμού. Ας δούμε, όμως, ορισμένα ακόμα ενδεικτικά στοιχεία. Η πρόβλεψη του προϋπολογισμού του 2015 μιλούσε για αύξηση της ιδιωτικής κατανάλωσης. Το αποτέλεσμα του 2015 ήταν η μείωση της ιδιωτικής κατανάλωσης. Τότε η πρόβλεψη μιλούσε για αύξηση των επενδύσεων. Το αποτέλεσμα ήταν πτώση των επενδύσεων. Τότε η πρόβλεψη ήταν η αποπληρωμή των ληξιπρόθεσμων οφειλών του δημοσίου. Αποτέλεσμα ήταν η εκτόξευση των ληξιπρόθεσμων οφειλών. Από τα περίπου 3,8 δισεκατομμύρια ευρώ στο τέλος του 2014 πήγαμε στα περίπου 6 δισεκατομμύρια ευρώ στο τέλος του 2015. Η αδιάκοπη δημιουργία ληξιπρόθεσμων οφειλών εξακολουθεί μέχρι και σήμερα, σε βάρος της οικονομίας, παρά την τελευταία βελτίωση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μέχρι και σήμερα δεν έχει καταφέρει η Κυβέρνηση να φτάσει τις επιδόσεις της Νέας Δημοκρατίας του 2014, με αποτέλεσμα οι εταίροι μας να εφευρίσκουν ειδικούς μηχανισμούς για να υποχρεώσουν την Κυβέρνηση να κάνει αυτό το στοιχειώδες και τόσο σημαντικό. Τις ίδιες κακές επιδόσεις είχε και στην ενίσχυση της εμπιστοσύνης στην ελληνική οικονομία αλλά και ως προς την αναγκαία ρευστότητα στην αγορά. Το 2015 ήταν, λοιπόν, όχι μόνο ένα καταστροφικό έτος για την οικονομία μας, αλλά και ένα έτος μεγάλων αποκλίσεων, σε σχέση με αυτά που είχαν προβλεφθεί. Αποτέλεσε την αρχή μιας διολίσθησης της οικονομίας στην άβυσσο, η οποία διαρκώς επιταχύνεται, ακριβώς εξαιτίας των λογικών που επικράτησαν τότε και όσων έλαβαν χώρα σήμερα που ακόμα μας βασανίζουν. Θα κάνω δύο μόνο σχετικές παρατηρήσεις. Πρώτον, βασανιζόμαστε από την αδυναμία της Κυβέρνησης να πετύχει στόχους που έχουν τεθεί. Ως χαρακτηριστικό παράδειγμα θα αναφέρω την ανάπτυξη. Για το 2017 είχε προβλέψει η Κυβέρνηση ανάπτυξη 2,7%. Σήμερα η Ευρωπαϊκή Επιτροπή μιλάει για ανάπτυξη, ίσως 1,6%. Αποκλίσεις επί αποκλίσεων χωρίς κανείς να ξέρει πού τελειώνει αυτός ο κατήφορος. Δεύτερον, βασανιζόμαστε από τους υπερβολικούς φόρους και τις υπερβολικές ασφαλιστικές εισφορές. Οι ληξιπρόθεσμες οφειλές προς την εφορία εγγίζουν πλέον τα 100 δισεκατομμύρια ευρώ. Ένας στους δύο πολίτες χρωστούν. Οι ασφαλιστικές εισφορές τσακίζουν ελεύθερους επαγγελματίες και άλλες κατηγορίες φορολογουμένων. Θα ήθελα τώρα σύντομα να περάσω στην επισήμανση ορισμένων σημείων από την εξαιρετική έκθεση του Ελεγκτικού Συνεδρίου για τον απολογισμό και τον ισολογισμό του 2015. Πρόκειται για έκθεση που συντάσσεται ήδη από το 2001. Πρώτη φορά, όμως, φέτος είχαμε την ευκαιρία να συζητήσουμε για αυτή στην αρμόδια επιτροπή της Βουλής. Τι μας είπε η πρόεδρος του Ελεγκτικού Συνεδρίου και οι λοιποί εκπρόσωποι του ανώτατου αυτού δικαστηρίου που ήταν παρόντες στην επιτροπή, σχετικά με την έκθεση; Επιλέγω μόνο ορισμένα χαρακτηριστικά σημεία. Σημείο πρώτο. Οι αποκλίσεις που παρατηρούνται στα πιστωτικά έσοδα από τον δανεισμό του 2015 και στις πληρωμές, σε σχέση με τα προϋπολογισθέντα, έπρεπε να είχαν οδηγήσει στην ψήφιση συμπληρωματικού προϋπολογισμού, σύμφωνα με τις αρχές της δημοσιονομικής νομιμότητας. Εμφανής, λοιπόν, εδώ η παραβίαση του νομικού πλαισίου. Σημείο δεύτερο. Το ανείσπρακτο υπόλοιπο από φόρους, προσαυξήσεις πρόστιμα και άλλα, διαρκώς αυξάνεται, με αποτέλεσμα να είναι σήμερα εξαιρετικά υψηλό. Η διαφορά μεταξύ 2014 και 2015 υπερβαίνει τα 10 δισεκατομμύρια ευρώ. Πρόκειται για τον σπουδαιότερο δείκτη της φορολογικής εξάντλησης των πολιτών. Σημείο τρίτο. Τα βεβαιωθέντα και μη εισπραχθέντα έσοδα των τελωνείων κακώς δεν καταγράφονται στο εισπρακτικό υπόλοιπο του κρατικού απολογισμού. Σημείο τέταρτο. Το αποθεματικό του κρατικού προϋπολογισμού σε ορισμένες περιπτώσεις έχει χρησιμοποιηθεί, κατά παράβαση του νομοθετικού πλαισίου. Σημείο πέμπτο. Δεν έχει δημιουργηθεί μητρώο παγίων περιουσιακών στοιχείων της κεντρικής διοίκησης, κατά παράβαση των προβλεπόμενων. Αυτό αποβαίνει σε βάρος του ορθού προσδιορισμού της χρηματοοικονομικής θέσης της κεντρικής διοίκησης. Σημείο έκτο. Για τις επισφαλείς απαιτήσεις δεν γίνονται οι ανάλογες λογιστικές εγγραφές. Οι παρατηρήσεις αυτές είναι εξαιρετικά σημαντικές. Ορισμένες, μάλιστα, επαναλαμβάνονται και στην έκθεση του Ελεγκτικού Συνεδρίου για το 2016. Η πρόεδρος του Ελεγκτικού Συνεδρίου μάς ενημέρωσε πάντως ότι ο αρμόδιος Υπουργός έχει αναγνωρίσει τη σπουδαιότητα των παρατηρήσεων. Πραγματικά θα πρέπει ο αρμόδιος Υπουργός να βάλει τα δυνατά του για να μην έχουμε ξανά αυτή την κατάσταση στα επόμενα έτη. Εύχομαι, λοιπόν, πραγματικά ο Υπουργός να εισακούσει αυτές τις παρατηρήσεις και να βελτιώσει την κατάσταση.
Κύριε Φορτσάκη, πρέπει να κλείσετε.
Τελειώνω, κύριε Πρόεδρε, σε λιγότερο από ένα λεπτό. Κυρίες και κύριοι συνάδελφοι, κλείνω λέγοντας ότι το 2015 αποτέλεσε ένα έτος - καμπή για την οικονομία μας. Την πλήγωσε με τρόπο πρωτοφανή, λόγω ιδεοληψίας και ανικανότητας. Τα σπασμένα τα πληρώνουμε ακόμα και σήμερα και θα τα πληρώνουμε για πολύ καιρό ακόμα. Ο απολογισμός και ο ισολογισμός του 2015 αποτυπώνουν την αδυναμία επίτευξης των στόχων που είχαν τεθεί, αποτυπώνουν την αδυναμία τήρησης του ισχύοντος νομοθετικού πλαισίου. Το ότι έρχονται αυτά τα σημερινά συζητούμενα με τόσο μεγάλη καθυστέρηση στη Βουλή αποτυπώνει, πραγματικά, την αδυναμία να μπορέσουμε να ανταποκριθούμε όχι τόσο στο γράμμα όσο στο πνεύμα του Κανονισμού της Βουλής. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Γιατί ναι μεν προβλέπεται προθεσμία ενός έτους, συν ενός έτους για να γίνουν αυτές οι συζητήσεις, αλλά ξέρουμε ότι θα μπορούσαν να είχαν γίνει πολύ νωρίτερα. Ακούσαμε και την πρόεδρο του Ελεγκτικού Συνεδρίου να μας λέει ότι ήδη η έκθεση για το 2016 είναι έτοιμη, οπότε, κύριε Υπουργέ, περιμένουμε να τη δούμε το νωρίτερο δυνατό εδώ και να τη συζητήσουμε, χωρίς να περιμένουμε να συμπληρωθεί η διετία και πάλι. Θα ήθελα, επίσης, να παροτρύνω τον κύριο Υπουργό…
Κύριε Φορτσάκη, με συγχωρείτε, αλλά δεν μπορώ να δώσω άλλη ανοχή.
Κύριε Πρόεδρε, θα πάρω από τη δευτερολογία…
Έχετε διπλασιάσει τον χρόνο. Κλείστε παρακαλώ.
Κλείνω σε δέκα δευτερόλεπτα. Θα ήθελα να κλείσω παροτρύνοντας τον Υπουργό να τηρεί τον Κανονισμό και σε σχέση με τις άλλες υποχρεώσεις που προβλέπονται για την εκτέλεση του προϋπολογισμού και ειδικότερα για την τρίμηνη ενημέρωση της Βουλής. Ο απολογισμός και ο ισολογισμός του 2015 αποτυπώνουν εναργέστατα τη διαχρονική αδυναμία της Κυβέρνησης να βάλει τάξη στην οικονομία και να τη βάλει σε χρονιά ανάπτυξης και γι' αυτούς τους λόγους εμείς θα καταψηφίσουμε. Ευχαριστώ πολύ, κύριε Πρόεδρε, και για την ανοχή σας.
Καλύψατε τη δευτερολογία σας. Κλείνει ο κατάλογος των εισηγητών και συνεχίζουμε με τον ειδικό αγορητή από τη Δημοκρατική Συμπαράταξη κ. Γιάννη Κουτσούκο. Ελάτε, κύριε Κουτσούκο, έχετε τον λόγο, με τη σχετική ανοχή κι εσείς, εφόσον δεν σας φτάσει ο χρόνος.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση του απολογισμού του 2015 συμπίπτει με την κατάθεση του προϋπολογισμού του 2018, ενός προϋπολογισμού που, απ' ό,τι φαίνεται, βαδίζει στον ίδιο δρόμο της υπερφορολόγησης και των περικοπών για την επίτευξη ενός υπερβολικού στόχου πλεονάσματος 3,8 του ΑΕΠ, δηλαδή πάνω από 7 δισεκατομμύρια, με έωλες και υπεραισιόδοξες εκτιμήσεις για την ανάπτυξη. Βαδίζει στον ίδιο δρόμο του 2017, που παρ' ότι διαψεύστηκαν οι εκτιμήσεις της Κυβέρνησης για ανάπτυξη με κάτω από 1,1% επίτευξη του στόχου, δηλαδή 1,6 αντί 2,7 που αντιστοιχεί σε περίπου 1,9 δισεκατομμύρια, πέτυχε αντίστοιχη αύξηση του πλεονάσματος, βάζοντας στη μέγγενη εισοδήματα και κοινωνικές παροχές. Και είναι φανερό ότι τα νέα φορολογικά μέτρα του 2018, δηλαδή οι νέοι φόροι και οι νέες περικοπές, μαζί με τα σωρευτικά μέτρα του τρίτου μνημονίου θα πλήξουν τα πλατιά λαϊκά στρώματα μέσω της αύξησης των φόρων κατανάλωσης, της περικοπής επιδομάτων στους πλέον αδύναμους, όπως είναι το ΕΚΑΣ, το πετρέλαιο θέρμανσης κ.ο.κ. και, βεβαίως, υπονομεύουν τα νησιά του Αιγαίου, που μαστίζουν από τη μεταναστευτική κρίση, με την απώλεια του «πλεονεκτήματος» του μειωμένου κατά 30% ΦΠΑ. Σε αυτόν τον αδιέξοδο δρόμο που βαδίζει η Κυβέρνηση, επιτρέψτε μου να πω ως μια προσωπική εκτίμηση ότι αυτός ο προϋπολογισμός θα είναι ο τελευταίος των ΣΥΡΙΖΑ και ΑΝΕΛ και στην επιτροπή την Πέμπτη θα σας το εξηγήσω…
Να μας εξηγήσετε πώς θα γίνει.
Πώς θα γίνει; Βεβαίως θα γίνει, κύριε Μαντά. Διότι τη λαιμητόμο της προσωπικής διαφοράς του κ. Κατρούγκαλου θα τη μεταθέσετε στον κ. Μητσοτάκη, δεν θα την πάρετε στην πλάτη σας. Θα τα πούμε, όμως, στην επιτροπή.
Μπορεί να τη μεταθέσουμε σε εσάς.
Θα μας εξηγήσετε πώς θα γίνει;
Αφήστε τα αυτά για την Πέμπτη. Ήρεμα, κύριε Μαντά.
Ο κ. Μαντάς με ρώτησε. Εγώ το κράτησα για την Πέμπτη. Έρχομαι τώρα στον απολογισμό του 2015. Ο απολογισμός του 2015, κυρίες και κύριοι συνάδελφοι, έχει επίσης μια άλλη ιδιαιτερότητα. Είναι ο απολογισμός μιας κοινοβουλευτικής περιόδου που δεν μπορεί να χαρακτηριστεί ως κανονική κοινοβουλευτική περίοδος. Διότι - σας θυμίζω - είχαμε δύο εκλογικές αναμετρήσεις και ένα δημοψήφισμα. Πώς προέκυψαν αυτές οι δύο εκλογικές αναμετρήσεις και αυτό το δημοψήφισμα; Προέκυψαν, διότι υπήρξε μία πολιτική επιλογή της παράταξης που έγινε πλειοψηφία να ανατρέψει μια πορεία της χώρας, η οποία σώρευσε τις θυσίες και του κόπους του ελληνικού λαού και τα μετασχημάτισε σε μια πορεία εξόδου από τα μνημόνια και η οποία κατεγράφετο μέχρι το τέλος του 2014 με μια αχνή ανάπτυξη και με μια μείωση των ελλειμμάτων. Αυτά είναι αποτυπωμένα στις εισηγητικές εκθέσεις των προϋπολογισμών που εσείς συντάξετε και στις προβλέψεις των διεθνών οργανισμών. Αυτή η ανατροπή, κυρίες και κύριοι συνάδελφοι, έβαλε τη χώρα σε περιπέτειες. Γιατί πολλές φορές μας λέτε: «Μα, εμείς καταστρέψαμε τη χώρα;» Όχι, βεβαίως, αλλά εσείς καταστρέψατε τις ελπίδες και τις προσπάθειες του ελληνικού λαού που είχαν συσσωρευτεί στην πορεία που είχε κεφαλαιοποιηθεί μέχρι το 2014. Θυμίζω ότι την ξεκινήσαμε εμείς, έχοντας απέναντι μας όλους και το 2012 προσχώρησε η Νέα Δημοκρατία και η ΔΗΜΑΡ. Βεβαίως, αυτής της στρατηγικής είστε διαπρύσιοι υποστηρικτές τώρα εσείς και διαπραγματευόμαστε άνευ αντιστάσεων. Αυτή η ανατροπή των προσδοκιών και των σχεδιασμών για τη χώρα είχε ως αποτέλεσμα, το 2015 να ανατραπεί το σχέδιο εξόδου. Από τη χθεσινή συζήτηση με τον κ. Τσακαλώτο κράτησα κάτι και είπα ότι θα το συνεχίσουμε σήμερα. Θέλω, λοιπόν, να πω ότι η πιστωτική προληπτική γραμμή ήταν από εμάς διασφαλισμένη με τα 11 δισεκατομμύρια ευρώ που είχε το ΤΧΣ, για να βγει η χώρα με ασφάλεια στις αγορές. Εμείς διαπραγματευόμαστε με το περίφημο mail Χαρδούβελη μέτρα 900 περίπου εκατομμυρίων ευρώ, που μπορεί μέσα από τη διαπραγμάτευση να πήγαιναν και κάτι παραπάνω. Αλλά δεν είχαμε, κυρίες και κύριοι συνάδελφοι, αύξηση του αφορολόγητου. Δεν είχαν περικοπή των συντάξεων. Δεν είχαν ομαδικές απολύσεις. Δεν είχαν όλα αυτά που μας προέκυψαν μετά του τρίτου μνημονίου των 12,5 δισεκατομμυρίων ευρώ και του τέταρτου μνημονίου των 4,9 δισεκατομμυρίων ευρώ. Αυτή είναι η απάντηση στον κ. Τσακαλώτο. Και φυσικά ο κ. Τσακαλώτος και η Κυβέρνηση - γιατί δεν νομίζω ότι το λέει ως προσωπική θεωρία - δεν μπορούν να κατηγορούν εμάς, για παράδειγμα, ότι δεν βγάλαμε Πρόεδρο της Δημοκρατίας τον κ. Κουβέλη, όταν οι ίδιοι δήλωναν ότι ακόμα και τον κ. Τσίπρα να υποστηρίξουμε, δεν θα τον ψηφίσουν, για να πάμε σε εκλογές. Τα ίδια λέγανε και στους δανειστές: «Αφήστε τους αυτούς, με εμάς θα λογαριαστείτε». Κυρίες και κύριοι συνάδελφοι, μέσα από την περιπέτεια των τυχοδιωκτισμών του κ. Βαρουφάκη, φτάσαμε στο γνωστό δημοψήφισμα, που όπως λέει ο κ. Βαρουφάκης, μπήκε στο Μέγαρο Μαξίμου και είδε κατήφεια όταν βγήκε αυτό το συντριπτικό «ΟΧΙ». Γιατί πολλοί προσδοκούσαν, να γίνει κωλοτούμπα με τη σύμφωνη γνώμη του ελληνικού λαού. Την έκαναν μόνοι τους και υπογράψανε εκόντες άκοντες και όταν οι πολιτικοί Αρχηγοί, στο προεδρικό μέγαρο, είπαν στον κ. Τσίπρα ότι έχεις μια συντριπτική πλειοψηφία με τη συμπαράσταση των κομμάτων της Αντιπολίτευσης, για να χαράξουμε έναν οδικό χάρτη μιας τριετίας εξόδου από το μνημόνιο, ο κ Τσίπρας τους δούλευε και προσέφυγε στην κάλπη, για να καθαρίσει το εσωτερικό του μέτωπο. Βεβαίως ακολουθήθηκε μία πορεία την οποία είχαμε προβλέψει και οδήγησε στο τέταρτο μνημόνιο. Τώρα έχετε διαμορφώσει το αφήγημα της καθαρής εξόδου, το οποίο έχω προβλέψει ότι θα έχει την ίδια τύχη, που είχε μέχρι τώρα η όλη πολιτική σας. Αποτυπώνονται όλα αυτά, κυρίες και κύριοι συνάδελφοι, στον απολογισμό; Διαβάστε, λοιπόν, την έκθεση του Ελεγκτικού Συνεδρίου, για να δείτε πώς αποτυπώνονται. Αποτυπώνονται πρώτα - πρώτα με την ανατροπή των ρυθμών ανάπτυξης, από 2,9% σε -3% το 2015, στη μείωση των εσόδων. Δείτε τη σελίδα 33 της έκθεσης του Ελεγκτικού Συνεδρίου, όπου το έλλειμμα της κεντρικής διοίκησης ήταν 4,063 δισεκατομμύρια ευρώ έναντι 233 πρόβλεψης. Βεβαίως δείτε τη δική σας εισηγητική έκθεση του προϋπολογισμού του 2016. Γιατί πολλές φορές όταν μιλάω και παρουσιάζω νούμερα, κάποιοι από εσάς δυσανασχετούν. Η έκθεση αυτή, κυρίες και κύριοι συνάδελφοι, λέει ότι το +0,3% με βάση του όρους της σύμβασης χρηματοδοτικής διευκόλυνσης, γιατί έτσι μας λογαριάζουν οι εταίροι μας, έγινε-0,20%. Πού αποτυπώνεται αλλιώς, κυρίες και κύριοι συνάδελφοι, αυτό που έγινε το 2015; Αποτυπώνεται στην αύξηση των πιστωτικών εσόδων και των πιστωτικών εξόδων. Τι είναι αυτό; Είναι ο βραχυπρόθεσμος δανεισμός, την περίοδο που δεν ήταν κλεισμένη η διαδικασία με τους Ευρωπαίους εταίρους μας και η οποία σώρευσε κόστος, γιατί έχει υπερβολικούς τόκους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πού αλλού είναι αποτυπωμένη, πέραν του ότι παραδώσαμε τα 11δισεκατομμύρια; Είναι αποτυπωμένη στην απώλεια των ANFAs. Το λέει η έκθεση του Ελεγκτικού Συνεδρίου. Ρώτησα την Πρόεδρο του Ελεγκτικού Συνεδρίου, αν έχει δικαίωμα ένας Υπουργός να βάλει υπογραφή και να χάσει η χώρα βέβαια έσοδα. Δεν έχει καμμία ευθύνη; Όπου θέλετε αλλού να το ψάξουμε, για να μην εκμεταλλευθώ τον χρόνο. Δεν θέλω να κάνω παραβίαση του χρόνου. Δείτε τις παρατηρήσεις του Ελεγκτικού Συνεδρίου για την αύξηση των ληξιπρόθεσμων, τις παρατηρήσεις τους για τα capital controls και την έλλειψη της ρευστότητας. Δεν θα σας πάω εγώ στον κ. Ρέγκλινγκ, που μίλησε για 100 δισεκατομμύρια απώλεια ή στο Ινστιτούτο της Λισαβόνας που μίλησε για 86 δισεκατομμύρια ζημιά της ελληνικής οικονομίας. Θα σας πάω, σ' αυτά που διατυπώνει το ανώτατο οικονομικό δικαστήριο στην έκθεσή του ως κόστος της ελληνικής οικονομίας. Αυτό το κόστος, κυρίες και κύριοι συνάδελφοι, το σωρεύσαμε μετά στον προϋπολογισμό του 2016, του 2017, του 2018, και το πληρώνουμε με τα υπερπλεονάσματα, που στηρίζονται στην υπερφορολόγηση και τις περικοπές. Διότι το σενάριο της ανάπτυξης κατεστράφη. Τώρα στηριζόμαστε σε μια αγνή ανάπτυξη. Αποδεικνύεται ότι, δυστυχώς, αυτές οι προσδοκίες σας είναι πολύ αισιόδοξες, όπως διατυπώνει και το δημοσιονομικό συμβούλιο στην έκθεσή του για τον προϋπολογισμό του 2018. Για να μη μου πείτε ότι αυτά τα λέω από το κεφάλι μου και ότι δεν πρόλαβα να διαβάσω τον προϋπολογισμό. Διαβάστε την έκθεση του δημοσιονομικού συμβουλίου. Για να τελειώνουμε αυτή τη διαχείριση του 2015, που είχε όλες αυτές τις αρνητικές επιπτώσεις, εμείς προφανώς δεν πρόκειται να την ψηφίσουμε. Σας παρακαλούμε να φέρετε και γρήγορα τη διαχείριση του 2016 να την συζητήσουμε στην Ολομέλεια, διότι, όπως άκουσα, ο κύριος Υπουργός την κατέθεσε. Αυτό το λέω για να έχει κι ένα νόημα η συζήτηση για την επικαιρότητα. Γιατί όσα κουβεντιάζουμε τώρα, έχουν λόγους που συνδέονται μόνο με την ιστορική αλήθεια. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το Γυμνάσιο Βελεστίνου Μαγνησίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε με τον ειδικό αγορητή της Χρυσής Αυγής κ. Ευάγγελο Καρακώστα.
Η κύρωση του κρατικού απολογισμού και ισολογισμού του έτους 2015 έρχεται σε μια χρονική συγκυρία, κατά την οποία η μνημονιακή συγκυβέρνηση Τσίπρα Καμμένου επιχειρεί απεγνωσμένα να αναπτύξει ένα success story της οικονομικής της πολιτικής, το οποίο, καθώς ισχυρίζεται, θα καταλήξει στην έξοδο από τα μνημόνια τον Αύγουστο του 2018. Μετά τον περσινό τραγέλαφο όπου η συγκυβέρνηση ΣΥΡΙΖΑ - ΑΝΕΛ υποχρεώθηκε να προβεί στην κύρωση του κρατικού απολογισμού και ισολογισμού του έτους 2014, της μνημονιακής συγκυβέρνησης Νέας Δημοκρατίας - ΠΑΣΟΚ, δηλαδή, καλείται τώρα να υπερασπιστεί τα δικά της οικονομικά εγκλήματα, τα οποία οδήγησαν στην ψήφιση του τρίτου μνημονίου τον Αύγουστο του 2015, το οποίο θα πρέπει να υπενθυμίσουμε, πως το ψήφισαν μαζί με τις λοιπές δυνάμεις της ξενοκρατίας, ήτοι τη Νέα Δημοκρατία, το ΠΑΣΟΚ και το Ποτάμι. Είναι δε εξόχως ευτυχές το γεγονός ότι ο ελληνικός λαός δύναται να συγκρίνει τις τότε κίβδηλες υποσχέσεις των πολιτικών απατεώνων ΣΥΡΙΖΑ και ΑΝΕΛ, σε σχέση με όσα εν τέλει έπραξαν και ακολούθως να εξάγει χρήσιμα συμπεράσματα για όσα σήμερα υπόσχεται και διατυμπανίζει, σε σχέση με όσα τελικά θα πράξει στη χρονική περίοδο γύρω από το ερχόμενο καλοκαίρι, το καλοκαίρι, δηλαδή, του 2018. Η Χρυσή Αυγή, όπως κατήγγειλε τις εγκληματικές οικονομικές μεθοδεύσεις των ετών 2012-2015 της συγκυβέρνησης Σαμαρά - Βενιζέλου, οι οποίες οδήγησαν σε ακόμη μεγαλύτερο τέλμα την ελληνική οικονομία, φτωχοποιώντας μεγάλο τμήμα του ελληνικού λαού προς όφελος των δανειστών, το ίδιο ακριβώς θα πράξει και για τα αντίστοιχα οικονομικά προβλήματα της συγκυβέρνησης Τσίπρα - Καμμένου, η οποία δεν κάνει άλλο τι, παρά να συνεχίζει, με εντατικότερο μάλιστα ρυθμό, την καταστροφή κάθε παραγωγικής δομής, το ξεπούλημα των εθνικών υποδομών, τη φτωχοποίηση των μισών σχεδόν ελληνικών νοικοκυριών, τα οποία βρίσκονται σήμερα σε ποσοστό 48% σύμφωνα με επιστημονικές έρευνες, αντιμέτωπα με τη φτώχεια και τον επακόλουθο κοινωνικό αποκλεισμό. Ας δούμε, λοιπόν, τι έπραξαν εκείνοι, οι οποίοι προ των εκλογών του Ιανουαρίου του 2015 διαρρήγνυαν τα ιμάτιά τους περί του επικείμενου σκισίματος των μνημονίων ή με μια πιο εκλεπτυσμένη πολιτικά φράση, θα καταργούσαν τα μνημόνια με έναν νόμο και ένα άρθρο ή πιο παραστατικά ακόμη θα βαρούσαν τα νταούλια και οι αγορές θα χόρευαν. Αντί για χορό των αγορών ο ελληνικός λαός έγινε το θύμα ενός χορού φόρων της Κυβέρνησης, με την επιβολή πλήθους σκληρών μέτρων τα οποία έπληξαν το σύνολο των φορολογουμένων και των επιχειρήσεων. Και ποιο το αντίκρισμα των τεράστιων θυσιών στις οποίες υποβλήθηκαν νοικοκυριά και επιχειρήσεις; Τα μέτρα που ελήφθησαν το έτος 2015, είχαν ως αποτέλεσμα την αύξηση των εσόδων για εκείνο το έτος μόλις κατά 0,08% σε σχέση με το 2014. Στα κρατικά ταμεία συγκεκριμένα εισέρευσαν 39 εκατομμύρια ευρώ περισσότερα από το 2014. Από εκατόν τριάντα έξι εφορίες καθώς και από τις εισπράξεις των τελωνείων της χώρας τα έσοδα το 2015 ανήλθαν στα 46,414 δισεκατομμύρια ευρώ, με τις αντίστοιχες εισπράξεις του 2014 να βρίσκονται στα 46,375 δισεκατομμύρια ευρώ. Στο σημείο αυτό θα πρέπει να δοθεί έμφαση στο γεγονός ότι τα οικονομικά μεγέθη θα ήταν ακόμη πιο αποκαρδιωτικά, εάν το Υπουργείο Οικονομικών είχε προχωρήσει σε επιστροφές φόρου που προέβλεπε ο προϋπολογισμός. Όμως επιστράφηκαν 449 εκατομμύρια ευρώ λιγότερα. Η αύξηση των εσόδων, επιπρόσθετα, είναι επί της ουσίας μηδαμινή, εάν ληφθεί υπ' όψιν ότι κατά το δεύτερο εξάμηνο του 2015 επιβλήθηκαν σκληρά μέτρα και σε ορισμένες περιπτώσεις με αναδρομική ισχύ. Τα πλέον ενδεικτικά είναι τα κάτωθι: Αλλαγές στους συντελεστές του ΦΠΑ που οδήγησαν σε ανατιμήσεις τα περισσότερα είδη διατροφής, σε έτοιμα γεύματα που σερβίρονται από καταστήματα μαζικής εστίασης, στα εισιτήρια των μέσων μεταφοράς, στα κόμιστρα των ταξί και σε πλήθος άλλων προϊόντων και υπηρεσιών, κατάργηση της έκπτωσης 30% του ΦΠΑ σε έξι νησιά, αύξηση της ειδικής εισφοράς αλληλεγγύης για μισθωτούς και συνταξιούχους με εισοδήματα άνω των 30.000 ευρώ, αύξηση της προκαταβολής φόρου εισοδήματος από 27,5% σε 55% για τους αγρότες αναδρομικά για τη χρήση του 2014, αύξηση της προκαταβολής φόρου εισοδήματος από 80% σε 100% για τις επιχειρήσεις αναδρομικά από τη χρήση του 2014, μείωση κατά 50% της επιστροφής του ειδικού φόρου κατανάλωσης στο πετρέλαιο κίνησης, diesel, που χρησιμοποιούν οι αγρότες, μείωση κατά 50% του επιδόματος θέρμανσης για τα νοικοκυριά. Από τότε, συνεπώς, γινόταν διακριτό από τον οποιονδήποτε μη εξαρτημένο από ξένα συμφέροντα, πως η επιβολή νέων - και πολλές φορές άδικων - φόρων οδηγούσαν σε επιδείνωση την ελληνική οικονομία και σε οικονομική ασφυξία τα νοικοκυριά. Όσοι νέοι φόροι κι αν επιβάλλονται, το αποτέλεσμα δύσκολα διαφοροποιείται, τουλάχιστον, ως προς το σκέλος του προϋπολογισμού. Με απλά και κατανοητά λόγια τα έσοδα του κράτους παραμένουν στάσιμα. Υφίσταται εντούτοις μια θεαματική μεταβολή, η οποία αφορά τις ληξιπρόθεσμες οφειλές, μιας και οι φορολογούμενοι αδυνατούν να ανταποκριθούν στις ασφυκτικές οικονομικές τους υποχρεώσεις. Τα ληξιπρόθεσμα χρέη έχουν αγγίξει τα 84 δισεκατομμύρια ευρώ, ενώ - όπως αποδεικνύεται από τα στοιχεία - κάθε μήνα νοικοκυριά και επιχειρήσεις αφήνουν απλήρωτους φόρους 1 δισεκατομμυρίου ευρώ κατά μέσο όρο. Ο Αρχηγός της Χρυσής Αυγής, είχε προειδοποιήσει για το αδιέξοδο της αντιλαϊκής πολιτικής σας. «Ουκ αν λάβοις παρά του μη έχοντος» σάς είχε πει εδώ μέσα, αλλά κανένα κυβερνητικό αυτί δεν ίδρωσε, διότι απλούστατα σκοπός της παρούσας Κυβέρνησης, όπως και εκείνων που προηγήθηκαν αυτής, δεν υπήρξε η εξυπηρέτηση των συμφερόντων του ελληνικού λαού αλλά η εξυπηρέτηση των συμφερόντων των δανειστών σας. Η Κυβέρνηση της Αριστεράς, η οποία με θράσος ομιλεί για άσκηση οικονομικής πολιτικής με κοινωνικό πρόσημο, όχι μόνο δεν έλαβε υπ' όψιν της τα ξεκάθαρα κοινωνικά μηνύματα, ώστε να περιορίσει την φοροεισπρακτική της τακτική αλλά αντιθέτως εξαπέλυσε μια νέα επίθεση προς τη μεσαία, κυρίως, τάξη, επιβάλλοντας σειρά νέων αιματηρών μέτρων το 2016. Θα αναφέρω μερικά ακόμη σημαντικά έργα των ημερών της συγκυβέρνησης Τσίπρα - Καμμένου. Μειώσεις, σύμφωνα με τον ν.4336/2015, σε κύριες και επικουρικές συντάξεις μέσω της αύξησης των εισφορών υπέρ ΕΟΠΥΥ στις κύριες συντάξεις και της επιβολής εισφοράς στις επικουρικές. Συγκεκριμένα οι εισφορές αυξήθηκαν κατά δύο μονάδες, σε 6% από 4% επί του ποσού των κύριων συντάξεων πριν τις περικοπές που ξεκίνησαν το 2010. Στις επικουρικές επιβλήθηκε εισφορά 6% επί του ποσού μετά περικοπών. Στις επικουρικές, βέβαια, επιβλήθηκε και η εισφορά υγείας και στις περιπτώσεις δεύτερης επικουρικής, καθώς και στις επικουρικές που δίνονται λόγω θανάτου. Καταργήθηκε το ΕΚΑΣ για εκατόν πενήντα οκτώ χιλιάδες χαμηλοσυνταξιούχους και η παροχή θα καταργηθεί σταδιακά μέχρι το 2020 για τριακόσιες εβδομήντα χιλιάδες χαμηλοσυνταξιούχους. Αναφορικά με τον ισολογισμό του κράτους για το 2015 επισημαίνουμε τα παρακάτω ενδεικτικά ζητήματα. Σε ό,τι αφορά το ενεργητικό, η μη τήρηση των παγίων του κράτους και πολύ περισσότερο η μεταβίβασή του στο νέο υπερταμείο, χωρίς να υπάρχουν εγγραφές ιστορικού κόστους σε πολλές περιπτώσεις των περιουσιακών στοιχείων του κράτους, αποδεικνύει το αντεθνικό - και για αυτό εγκληματικό - των ενεργειών της Κυβέρνησής σας. Με απλά λόγια, το κράτος δεν γνωρίζει την αξία των περιουσιακών του στοιχείων και ταυτόχρονα καταργεί τον θεσμό του Σώματος Ορκωτών Εκτιμητών. Συνεπώς καθίσταται σαφές πως η εικόνα του ενεργητικού σχετικά με τα πάγια περιουσιακά στοιχεία είναι κίβδηλη και παραπλανητική. Δεν υπολογίζεται στο ενεργητικό το ύψος των επισφαλών απαιτήσεων, με ό,τι αυτό συνεπάγεται για την πραγματική εικόνα του ενεργητικού. Αξιοσημείωτο είναι πως από τις απαιτήσεις του κράτους από ληξιπρόθεσμες υποχρεώσεις των πολιτών, μόνο το 3% εισπράχθηκε. Είναι ως εκ τούτου δεδομένο πως οι πολίτες δεν έχουν καμμία εμπιστοσύνη στο κράτος, το οποίο με την εκδικητική φορολογική του πολιτική οδηγεί τους Έλληνες στη φοροδιαφυγή, τη στιγμή κατά την οποία αυτό γίνεται πλέον όχι μόνο από απατεώνες, αλλά από τη συντριπτική πλειοψηφία των Ελλήνων υπό μορφή επιβεβλημένης τακτικής επιβίωσης. Όσον αφορά το παθητικό, καθίσταται ξεκάθαρο πως η σημαντικότερη υποχρέωση είναι το δημόσιο χρέος. Η οριακή του μείωση δεν σημαίνει κάτι το ιδιαίτερο, αφού παρατηρείται αύξηση των τίτλων με συμφωνία επαναγοράς κατά 1.390.000.000, με αυξημένα επιτόκια της τάξης του 2,76%. Επίσης, η σύνθεση του ελληνικού χρέους αφορά κατά ποσοστό 68,6% χρέη προς κράτη της Ευρωπαϊκής Ένωσης και το Διεθνές Νομισματικό Ταμείο. Εν κατακλείδι, παραθέσαμε μέρος μόνο οικονομικών στοιχείων, τα οποία ουδείς μπορεί να αμφισβητήσει και τα οποία πιστοποιούν πως κατά το έτος 2015 η χούντα Σαμαρά - Βενιζέλου απλώς παρέδωσε τη μνημονιακή σκυτάλη στη κόκκινη χούντα Τσίπρα - Καμμένου, προκειμένου η τελευταία να συνεχίσει το αντεθνικό και καταστροφικό της έργο, πάντοτε σύμφωνα με τις προσταγές των ξένων. Για εμάς τους εθνικιστές τα πράγματα είναι ξεκάθαρα: Καμμία ανοχή στην μνημονιακή χούντα Τσίπρα - Καμμένου, την οποία αγωνιζόμαστε να συντρίψουμε και θα συντρίψουμε. Η Χρυσή Αυγή καταψηφίζει τον απολογισμό και ισολογισμό του έτους 2015. Ευχαριστώ.
Ο κ. Καμμένος έχει ειδοποιήσει ότι είναι καθ' οδόν λόγω του ότι σήμερα με τις απεργίες οι δρόμοι έχουν κυκλοφοριακή συμφόρηση. Θα έρθει. Καλώ στο Βήμα τον κ. Γιώργο Κατσιαντώνη, ειδικό αγορητή της Ένωσης Κεντρώων. Ο επόμενος ομιλητής θα είναι ο κ. Γιώργος Αμυράς. Ορίστε, κύριε συνάδελφε, έχετε τον λόγο.
Σας ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός του 2015 που καλούμαστε σήμερα να ψηφίσουμε είναι από κάθε άποψη ο προϋπολογισμός που μάτωσε και ταλαιπώρησε την ελληνική οικονομία. Είναι προϋπολογισμός - μείγμα ελλειμματικής δημοσιονομικής πολιτικής και δυστοκίας από πλευράς της Κυβέρνησης και της τότε ηγεσίας του οικονομικού της επιτελείου. Τελικά οδήγησε, όπως όλοι ξέρουμε, σε μια άνευ προηγουμένου οικονομική ύφεση, τα αποτελέσματα της οποίας ακόμη πληρώνουμε και δυστυχώς πολλές γενιές ακόμη μελλοντικά θα πληρώνουν. Είναι ο προϋπολογισμός της χρονιάς που έφερε την καταστροφική διαπραγμάτευση, που κόστισε εν τέλει στην οικονομία μας περίπου 100 δισεκατομμύρια ευρώ και αποτέλεσε το προπύργιο του τρίτου μνημονίου με μέτρα άνω των 7,5 δισεκατομμυρίων ευρώ. Όλα τα παραπάνω, συνοδευόμενα από μέτρα αμφιβόλου αποτελέσματος, καλπάζουσα φορολόγηση και ύφεση ανάπτυξης, οδήγησαν εν τέλει σε φυγή εκατοντάδων χιλιάδων συμπατριωτών μας στο εξωτερικό. Το χειρότερο απ' όλα είναι ότι πολλά από τα μέτρα που ήρθαν εκείνη τη χρονική περίοδο εν τέλει δεν μπόρεσαν στην ουσία να εφαρμοστούν, πράγμα που οδήγησε στη γνωστή σε όλους καθυστέρηση της αξιολόγησης του προγράμματος επί της ουσίας έναν χρόνο μετά, τον Οκτώβριο του 2016, την οποία καθυστέρηση πληρώσαμε με επιπλέον μέτρα 9,4 δισεκατομμυρίων ευρώ. Ο λόγος που κάνω την αναφορά αυτή είναι για να τονίσω ότι αφ' ενός και του χρόνου προφανώς θα δούμε μια από τα ίδια, αφ' ετέρου, ότι και τον μεθεπόμενο χρόνο, απ' αυτήν την άποψη πάντα θα ξαναδούμε τα ίδια, αφού αυτά επαναλήφθηκαν και με τη δεύτερη αξιολόγηση, η οποία ως γνωστόν, έκλεισε και αυτή με έναν επιπλέον χρόνο καθυστέρησης τον Ιούνιο του 2017, με κερασάκι στην τούρτα άλλα 5,1 δισεκατομμύρια ευρώ. Είναι προφανές, λοιπόν, ότι το 2015 θα μείνει χαραγμένο στην πολιτική και οικονομική ιστορία της Ελλάδας. Το πώς θα φέρνουμε στη μνήμη μας το αποτέλεσμα αυτής της πολιτικής μένει να το δείξει η ίδια η ιστορία. Η χρονιά αυτή ήταν καταστροφική όχι μόνο από οικονομικής πλευράς, αλλά και από πλευράς διπλωματίας και εν γένει άσκησης πολιτικής. Ως προς το τελευταίο, θα επικαλεστώ τις πολλές αναφορές στελεχών της Κυβέρνησης ότι απλά ήταν άπειροι και γι' αυτό έγιναν και λάθη. Θα πω, επίσης, ότι ουδείς αναμάρτητος ή αλάθητος, καθώς τα λάθη είναι γι' αυτούς που δουλεύουν, αρκεί όμως να τα αναγνωρίζουν. Δεν αρνούμαι την κατανόηση, αρκεί να συνοδεύεται από προσπάθειες διόρθωσης των λαθών. Οι προσπάθειες γίνονται όταν αποδεδειγμένα εκεί που δεν μπορεί κάποιος, καλεί σε συνεννόηση και σε συνέργεια όλες τις πολιτικές δυνάμεις της χώρας. Αυτό επίσης, δυστυχώς, αποδεδειγμένα δεν το πράξατε και σήμερα ακόμη αποφεύγετε επί της ουσίας να καλέσετε στο ίδιο τραπέζι όλα τα φιλοευρωπαϊκά κόμματα της χώρας, ώστε να δώσουμε όλοι μαζί τη μάχη της εξόδου από την κρίση. Καθώς αναφέρομαι σε λάθη, θα ήθελα να τονίσω κάτι που θεωρώ εν γένει λανθασμένη τακτική. Για να μην παρεξηγηθώ, δεν αφορά μόνο τη σημερινή Κυβέρνηση, αλλά και όλες τις προηγούμενες κυβερνήσεις. Διαπίστωσα δε ότι στο ίδιο θέμα αναφέρθηκαν σχετικώς και πολλοί συνάδελφοι της σημερινής Αντιπολίτευσης στην επιτροπή. Αφορά στη μεγάλη καθυστέρηση που παρατηρείται σε σχέση με ό,τι συζητάμε σήμερα στο κλείσιμο του έτους 2017 για το τι έγινε το 2015. Νομίζω ότι επιβάλλεται για τη βελτίωση του εν γένει κοινοβουλευτικού ελέγχου και σχετικού έργου οι συζητήσεις επί τέτοιων ζητημάτων να ολοκληρώνονται το ταχύτερο δυνατό. Αυτό θα βοηθήσει στο να εξάγονται ουσιαστικά και χρήσιμα συμπεράσματα, που θα οδηγήσουν σε ορθότερες πολιτικές από κάθε άποψη. Συνεχίζοντας ως προς τις αποκλίσεις και τα ατοπήματα έναντι των στόχων του προϋπολογισμού του 2015 και σε σχέση με το 2014, βλέπουμε ότι μεταξύ άλλων παρουσίασαν υστέρηση τα έσοδα από αποκρατικοποιήσεις που αφορούν πωλήσεις ακινήτων, οι επιστροφές ποσών από τις κεντρικές τράπεζες της Ευρωζώνης, οι οποίες παρακράτησαν τα κέρδη των ομολόγων του ελληνικού δημοσίου με την αιτιολογία ότι δεν έκλεισε μέσα στη χρήση του 2015 η πέμπτη αξιολόγηση του προγράμματος προσαρμογής της ελληνικής οικονομίας, ο φόρος εισοδήματος φυσικών και νομικών προσώπων, η συμμετοχή στα κέρδη των επιχειρήσεων και τέλος ο ΦΠΑ σε πετρελαιοειδή προϊόντα κ.λπ.. Αξίζει δε να σημειωθεί ότι η απόκλιση από τις αρχικές εκτιμήσεις επήλθε κυρίως λόγω του αρνητικού κλίματος και της οικονομικής ύφεσης της ελληνικής οικονομίας. Για ακόμα μία χρονιά έχουμε ονομαστική μείωση του ΑΕΠ σε σχέση με το 2014, που ανέρχεται στο 0,9%. Τα έσοδα από αποκρατικοποιήσεις ακινήτων ανήλθαν στο 1,14% του στόχου. Για ακόμη μία χρονιά βλέπουμε ότι για κάθε ευρώ άμεσων φόρων έχει καταβληθεί 1,23 ευρώ για έμμεσους φόρους. Αυξάνεται το εισπρακτέο υπόλοιπο λόγω χαμηλής εισπραξιμότητας άμεσων και έμμεσων φόρων παρελθόντων ετών, πρόστιμα, χρηματικές ποινές κ.λπ., δηλαδή αποδεικνύεται η αναποτελεσματικότητα του τρόπου ρύθμισης παλαιών οφειλών, σε συνδυασμό με τη θέσπιση και νέων κατηγοριών φόρων. Ως προς την αδυναμία εισπραξιμότητας για το έτος 2015 βεβαιώθηκαν πρόστιμα 29 δισεκατομμυρίων ευρώ περίπου, από τα οποία τα 26 δισεκατομμύρια ευρώ έρχονται από βάθος χρόνου. Από τα 29 δισεκατομμύρια διεγράφησαν περίπου 110 εκατομμύρια ευρώ, ενώ εισπράχθηκαν περίπου 50 εκατομμύρια ευρώ. Απ' αυτά τα 29 δισεκατομμύρια ευρώ, περίπου τα 4 δισεκατομμύρια αφορούν απαιτήσεις ετών 1976-2005, ενώ τα υπόλοιπα 25 δισεκατομμύρια ευρώ περίπου αφορούν τα έτη 2006-2015. Από συνόλου βεβαιωθέντων, το 35,66% αφορά πρόστιμα σε φυσικά πρόσωπα και το 55,28% σε ΑΕ και ΕΠΕ. Εν ολίγοις, είναι προφανής η αμφίβολη είσπραξη μεγάλου μέρους των εν λόγω οφειλών, πράγμα που δεν συνάδει με τις αρχές της ορθής διαχείρισης, καθώς δίνει παντελώς στρεβλή εικόνα για τα οικονομικά της μεγέθη. Χρειάζεται να γίνεται πρόβλεψη απομείωσης των σχετικών απαιτήσεων. Αντί αυτού, όμως, το μόνο που βλέπουμε είναι η αδυναμία προσδιορισμού των επισφαλειών. Επίσης, διαπιστώνουμε για άλλη μια χρονιά ότι δεν τηρείται η δημοσιονομική υποχρέωση για τη σύσταση μητρώου παγίων περιουσιακών στοιχείων ενεργητικού, προκειμένου να προσδιορίζεται η ορθή χρηματοοικονομική θέση της κεντρικής διοίκησης. Αυτή η παράλειψη οδηγεί σε παράβαση των βασικών λογιστικών αρχών κατά το π.δ.15/2011. Συνέπεια αυτής της παραβατικής τακτικής είναι ότι μεταβιβάστηκαν άνευ ανταλλάγματος, χωρίς εκτίμηση από το Σώμα Ορκωτών Εκτιμητών, τα ακίνητα του δημοσίου προς το ΤΑΙΠΕΔ και εν τέλει δεν θα ξέρουμε αν από την εν λόγω συναλλαγή θα έχουμε κέρδη ή ζημίες. Το ίδιο πρόβλημα έχουμε και με την απουσία καταγραφής των λογαριασμών ακινητοποίησης υπό εκτέλεση του κόστους των υπό κατασκευή έργων, που υλοποιούνται είτε με δαπάνες του Προγράμματος Δημοσίων Επενδύσεων είτε με δαπάνες του τακτικού προϋπολογισμού είτε από άλλες πηγές χρηματοδότησης. Καθώς αναφέρθηκα σε δαπάνες, η αύξησή τους το 2015 επέφερε κατακόρυφη αύξηση και στον δανεισμό της χώρας. Συγκεκριμένα, για το έτος 2015 ο δανεισμός έφτασε στα 55 δισεκατομμύρια ευρώ. Είναι δε τουλάχιστον απογοητευτικό το ότι έχουμε δανεισμό τρεις φορές σχεδόν του ΑΕΠ. Ταυτόχρονα, εκκρεμεί η διευθέτηση της μόνης λύσης για το εν λόγω θέμα, δηλαδή της μείωσης του δημόσιου χρέους και αντίστοιχα της αύξησης του ΑΕΠ. Έχουμε, δυστυχώς, αρνητικό αποτέλεσμα και σε σχέση με τις καθαρές ταμειακές εισροές από χρηματοδοτικές δραστηριότητες, που φθάνει στο 1,9 δισεκατομμύριο ευρώ σε σχέση με το πλεόνασμα του 2014 ύψους 2,5 δισεκατομμυρίων ευρώ, πράγμα που σημαίνει ελλειμματική διαχείριση, ήτοι αυξημένες ανάγκες δανεισμού ή άρον - άρον ρευστοποίηση στοιχείων του ενεργητικού. Όλα τα στοιχεία, δυστυχώς, συνηγορούν στο ότι η πολυπόθητη ανάπτυξη έχασε τον δρόμο προς την Ελλάδα τουλάχιστον για το 2015, ενώ τα αρνητικά αποτελέσματα ενισχύθηκαν από την υπερφορολόγηση. Και σαν να μην φτάνει το παράδειγμα του 2015, ακόμα και για το τρέχον έτος η εκτίμηση για ανάπτυξη της χώρας μας από 2,1% που είχε προβλεφθεί, έπεσε δυστυχώς στο 1,6%.
Κύριε Κατσιαντώνη, ολοκληρώστε.
Κλείνω σε ένα λεπτό, κύριε Πρόεδρε. Ευχαριστώ για την ανοχή σας. Ελπίζω τα δεδομένα να διαψεύσουν τα όσα γράφονται τις τελευταίες μέρες και να δούμε στοιχεία πραγματικής εξόδου από την κρίση και να ευχηθούμε όλοι αυτά τα στοιχεία του 2015 να μην ξαναβρεθούμε να τα συζητήσουμε και τα επόμενα χρόνια. Κλείνοντας με μια σκέψη αισιόδοξη, όσο μου επιτρέπεται, θέλω να σας πω, κύριοι της Κυβέρνησης, ότι ποτέ δεν είναι αργά. Όπου δεν μπορείτε είτε να σηκώσετε μόνοι σας τα βάρη είτε να διαχειριστείτε τους εταίρους, απλά ζητήστε βοήθεια. Είμαστε όλοι εδώ για το δημόσιο καλό, για το καλό της χώρας μας. Κύριε Πρόεδρε, σας ευχαριστώ για την ανοχή σας.
Κυρίες και κύριοι συνάδελφοι, θέλω να σας ενημερώσω ότι έχει εγγραφεί ένας συνάδελφος, ο κ. Μπγιάλας. Παρακαλώ να ειδοποιηθεί, για να του δώσω τον λόγο αμέσως μετά τον κ. Αμυρά, για να συνεχίσουμε με τον Υπουργό και τους Κοινοβουλευτικούς Εκπροσώπους και να κλείσουμε. Κύριε Αμυρά, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, όπως είπα και κατά τη διάρκεια της συνεδρίασης της επιτροπής μας, πολλά μπορούν να ειπωθούν για το 2015, τέσσερα, όμως, είναι τα βασικά σκαλοπάτια, τα χαρακτηριστικά, τα σήματα κατατεθέντα του 2015. Το πρώτο ήταν η ύφεση, το δεύτερο ο Βαρουφάκης, το τρίτο τα capital controls και το τέταρτο το μεγαλειώδες μνημόνιο Τσίπρα - Καμμένου. Αυτά είναι τα στοιχεία. Τι να καθίσουμε τώρα να αναλύουμε αριθμούς και στοιχεία; Αφού, όμως, πρέπει να αναλύσουμε αριθμούς και στοιχεία, ακούστε κάποια στοιχεία για το 2015. Είναι στοιχεία έκθεσης της EUROSTAT, τα οποία βλέπουμε και σε αντίστοιχη έκθεση της Unicef για τη φτώχεια στην Ελλάδα και δη στον πιο ευάλωτο πληθυσμό της, τα παιδιά. Είναι μια έρευνα, λοιπόν, που κατέγραψε την Ελλάδα στην πρώτη θέση του ποσοστού των παιδιών που κινδυνεύουν από τη φτώχεια και τον κοινωνικό αποκλεισμό μεταξύ του 2010 και του 2016, με το 2016 μέσα. Τι βλέπουμε εδώ; Βλέπουμε ότι στην Ελλάδα ένα στα δύο παιδιά ζει σε συνθήκες υλικής αποστέρησης και ένα στα τέσσερα παιδιά ζει σε συνθήκες ακραίας αποστέρησης, ακραίας φτώχειας. Αυτά είναι τα στοιχεία που νομίζω ότι πρέπει να βαρέσουν σαν καμπάνες στα αυτιά μας περισσότερο από οποιαδήποτε άλλα του ισολογισμού, απολογισμού, προϋπολογισμού του 2015. Η Ελλάδα, σύμφωνα με την EUROSTAT, γι' αυτήν την χρονική περίοδο που σας είπα, 2010 έως και 2016, κατέγραψε τη μεγαλύτερη αύξηση του ποσοστού των παιδιών που κινδυνεύουν από τη φτώχεια και το φοβερό είναι ότι κατέχουμε την πρώτη θέση στην Ευρωζώνη. Μεγαλύτερα ποσοστά από εμάς έχουν μόνο η Ρουμανία και η Βουλγαρία, αλλά αυτά βαίνουν μειούμενα, ενώ στην ελληνική περίπτωση παραμένουν σταθερά, στο 45,6% των παιδιών, των Ελληνόπουλων, δηλαδή ένα στα δύο παιδιά βρίσκεται στο περιθώριο της φτώχειας. Αυτά είναι τα στοιχεία που εγώ θέλω να ακουστούν σήμερα από το Βήμα της Βουλής από τη δική μας πλευρά. Αν πει κάποιος ότι έρχεται το μέλλον ελπιδοφόρο, για να δούμε τι θα γίνει σε λιγότερο από ενάμιση μήνα από τώρα, δηλαδή από την Πρωτοχρονιά του 2018. Εκατό χιλιάδες χαμηλοσυνταξιούχοι αποχαιρετούν το ΕΚΑΣ που λάμβαναν. Διακόσιες χιλιάδες νέοι χαμηλοσυνταξιούχοι, που είχαν κάνει αίτηση ως τον Μάιο 2016, χάνουν ό,τι ΕΚΑΣ θα μπορούσαν να είχαν λάβει, διότι μέχρι το τέλος του 2019 εξανεμίζεται αυτό. Από την Πρωτοχρονιά του 2018 έχουμε αύξηση των ασφαλιστικών εισφορών με τον επαναϋπολογισμό. Από την Πρωτοχρονιά του 2018 έχουμε μαχαίρι στα επιδόματα των πολυτέκνων. Από την Πρωτοχρονιά του 2018 ένα εκατομμύριο ιδιοκτήτες ακινήτων θα «πληρώσουν το μάρμαρο» της αναπροσαρμογής των αντικειμενικών αξιών. Από την Πρωτοχρονιά του 2018, δηλαδή σε ενάμιση μήνα από τώρα, τριάντα δύο νησιά παύουν να έχουν το ειδικό καθεστώς της μείωσης 30% του ΦΠΑ. Από την Πρωτοχρονιά του 2018, δηλαδή σε ενάμιση μήνα από τώρα, η Κυβέρνηση κόβει το επίδομα θέρμανσης κατά 50%. Θυμάστε τις ιστορίες με τα μαγκάλια; Θυμάστε τι μπαϊράκι, τι αντιπολίτευση έκανε τότε ο ΣΥΡΙΖΑ; Τώρα κόβουν και το επίδομα θέρμανσης και δεν ανοίγει μύτη! Από εκείνους, δηλαδή. Από την Πρωτοχρονιά του 2018 όλα τα ξενοδοχεία, όλα τα ενοικιαζόμενα δωμάτια - ο πελάτης τους και κατ' επέκταση και αυτά - θα είναι λιγότερο ανταγωνιστικά σε ομοειδή πακέτα κατά 0,5 ως 4 ευρώ τη βραδιά. Χαράτσι στον τουρισμό! Εύκολα, από την Πρωτοχρονιά - τώρα - θα βγαίνει κάποιος έξω από τη ρύθμιση των εκατό δόσεων. Μία ώρα να περάσει η προθεσμία, τον πετάει το σύστημα έξω. Και βεβαίως, δεν θα μιλήσω για το τι περιμένει τους μισθωτούς και τους συνταξιούχους. Κυρίες και κύριοι συνάδελφοι, πολλά σας είπα, που μπορούσαν να ειπωθούν για τα οικονομικά στοιχεία του έτους 2015. Για μένα, το βασικό περιεχόμενο και ρεζουμέ εκείνης της χρονιάς είναι ότι πληρώσαμε και πληρώνουμε πολύ ακριβά τους πειραματισμούς, την ανικανότητα της Κυβέρνησης ΣΥΡΙΖΑ - ΑΝΕΛ. Δυστυχώς, αφαίρεσε ζωτικό χρόνο από τη χώρα, οξυγόνο από τους πολίτες, απομάκρυνε υγιείς δυνάμεις, που θα μπορούσαν, όχι απλώς να επιστρέψουν στην Ελλάδα, αλλά και να μεγαλουργήσουν. Αναφέρομαι κυρίως στο μισό εκατομμύριο των νέων ανθρώπων που βρίσκονται στο εξωτερικό και εργάζονται ή σπουδάζουν. Εν πάση περιπτώσει, με μια κουβέντα, πληρώσαμε και πληρώνουμε και μέσω του μνημονίου Τσίπρα - Καμμένου την πραγματικά απαράδεκτη διακυβέρνηση της χώρας από τους ΣΥΡΙΖΑ - ΑΝΕΛ. Εμείς καταψηφίζουμε. Ευχαριστώ.
Σκέπτομαι να το πάμε ως εξής: Θα καλέσω στο Βήμα - είναι ένας ομιλητής - τον κ. Μπγιάλα και κλείνουμε. Ο κύριος Υπουργός με ενημέρωσε ότι θέλει να ακούσει και τους κοινοβουλευτικούς και να απαντήσει στο τέλος. Αυτό, βεβαίως, σημαίνει ότι και οι εισηγητές και οι κοινοβουλευτικοί έχουν δικαίωμα δευτερολογίας, οπότε να προχωρήσουμε έτσι. Κύριε Μπγιάλα, έχετε τον λόγο για πέντε λεπτά, με τη σχετική ανοχή κι εσείς.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, σαφώς συζητάμε για τον απολογισμό και τον ισολογισμό του 2015 περίπου δύο χρόνια μετά. Όντως, κύριε Πρόεδρε, νομίζω ότι θα πρέπει να τεθεί το θέμα και με τους εκπροσώπους των κομμάτων, αλλά και στη Διάσκεψη των Προέδρων. Ίσως ο Κανονισμός θα πρέπει να αλλάξει και να είμαστε εντός τους έτους. Την προηγούμενη εβδομάδα που συζητήσαμε στην επιτροπή για τον απολογισμό και τον ισολογισμό του 2015 και για πρώτη φορά είχαμε και την έκθεση του Ελεγκτικού Συνεδρίου, η Πρόεδρος του Ελεγκτικού Συνεδρίου μάς είπε ότι ήδη έχουν έτοιμο και του 2016, όπως και ο Υπουργός μάς ανέφερε εδώ ότι κατέθεσε και τα αποτελέσματα του 2016. Άρα, θα πρέπει να επισπευσθούν οι διαδικασίες, για να είμαστε λιγάκι πιο επίκαιροι, γιατί νομίζω ότι δύο χρόνια μετά, απλά επαναλαμβανόμαστε και δεν προσθέτουμε κάτι καινούργιο. Είδαμε, βέβαια, από τις εισηγήσεις των εισηγητών της Αντιπολίτευσης ότι απλά κουράστηκαν να ξεσκονίζουν, για να βρουν αυτά τα οποία έλεγαν πριν από δύο χρόνια και να τα επαναλάβουν και σήμερα. Δεν έκαναν κάτι διαφορετικό. Βλέπουμε, όμως, ότι δεν κουράστηκαν να λένε επί δύο χρόνια τα ίδια και τα ίδια. Να σας πω, όμως, κάτι. Κάντε μια φωτοτυπία, γιατί από την πολλή χρήση και την πολλή επανάληψη - πέρα από το ότι εσείς οι ίδιοι τα πιστεύετε - θα φθαρούν τόσο πολύ ως κείμενα, που δεν θα βγάζετε ούτε και τα ίδια τα γράμματα των κειμένων αυτών. Παρ' όλα αυτά, μας αναγκάζετε να απαντήσουμε κι εμείς με τον ίδιο τρόπο, να επαναλάβουμε αυτά, τα οποία σας δώσαμε ως απάντηση. Δεν θέλετε να τα ακούσετε, δεν τα ακούτε, δεν θέλετε να δεχθείτε στοιχεία. Είχα αναφέρει στην επιτροπή και θα το πω πάλι, για τρίτη φορά σε ομιλία μου, ότι ο Εκτελεστικός Διευθυντής του Διεθνούς Νομισματικού Ταμείου στην Ελλάδα, τον Φεβρουάριο του 2017, σε επικαιροποιημένη έκθεση που έκανε, στη σελίδα δεκαπέντε αναφέρει επί λέξει: «Το αρχικό πρόγραμμα προέβλεπε δεκαέξι τριμηνιαίες αξιολογήσεις, εκ των οποίων, μόνο πέντε ολοκληρώθηκαν και αυτές με σημαντικές καθυστερήσεις, από τον Μάρτιο του 2012 έως τον Ιούνιο του 2014». Συνεχίζει ο συντάκτης της έκθεσης: «Μετά τον Ιούνιο του 2014, το πρόγραμμα εκτροχιάστηκε». Είναι το success story, αγαπητοί. Γιατί δεν το δέχεστε; Μετά τον Ιούνιο τι συνέβη; Γιατί μετά τον Ιούνιο; Διότι ήταν αμέσως μετά τις ευρωεκλογές, όπου βλέποντας την εκλογική σας - κι όχι δημοσκοπική σας - κατάρρευση, τα παρατήσατε. Γι' αυτό δεν κλείσατε και την πέμπτη αξιολόγηση. Γι' αυτό και δεν κάνατε τίποτα. Γι' αυτό κι όταν σας λέγαμε για το mail Χαρδούβελη, τι είναι και τι δεν είναι, μας λέγατε ότι δεν υπήρχε. Τώρα, όμως, το θυμάστε και μιλάτε για το mail Χαρδούβελη. Τι είναι αυτά; Ήταν το αποτυχημένο σας πρόγραμμα. Δεν μπορέσατε να το βγάλετε εις πέρας και γι' αυτό τα παρατήσατε και γι' αυτό προκηρύξατε και δυο μήνες νωρίτερα τις εκλογές. Σας ρώτησε ο Ευκλείδης Τσακαλώτος γιατί δεν κάνατε την πέμπτη αξιολόγηση. Γιατί δεν την κάνατε; Γιατί δεν μπορούσατε να την κάνετε. Γιατί δεν έβγαινε. Γιατί τα μέτρα τα οποία θα παίρνατε, όχι μόνο θα ήταν τα χειρότερα που θα μπορούσαν να υπάρξουν, αλλά ήταν και η πλήρης καταστροφή της οικονομίας. Διαβάζω από την ίδια την έκθεση του εκτελεστικού γραμματέα του Διεθνούς Νομισματικού Ταμείου τον Φεβρουάριο του 2017. Λέει: «Ύστερα από χρόνια παρατεταμένης ύφεσης, τα πρώτα σημάδια ισχυρής ανάπτυξης, μείωσης της ανεργίας και αύξησης της εμπιστοσύνης στην οικονομία έχουν αρχίσει να εμφανίζονται και υπάρχουν σαφείς ενδείξεις αλλαγής του κλίματος. Με το οικονομικό πρόγραμμα του Ευρωπαϊκού Μηχανισμού Σταθερότητας στη μέση του δρόμου η ελληνική Κυβέρνηση έχει σημειώσει σημαντική πρόοδο στην εφαρμογή ενός φιλόδοξου και ολοκληρωμένου προγράμματος μεταρρυθμίσεων, το οποίο θα αποτελέσει τη βάση για μία ανταγωνιστική οικονομία τα επόμενα χρόνια. Οι προβλέψεις είναι σημαντικά καλύτερες από το αναμενόμενο, οι μεταρρυθμιστικές προσπάθειες αποδίδουν καρπούς.». Αυτά, τα λένε αυτοί τους οποίους έχετε κορώνα στο κεφάλι σας, τους εγκαλείτε κάθε λίγο και λιγάκι, αλλά διαψεύδουν αυτά τα οποία λέτε, όπως και την καταστροφολογία, την οποία εμφανίζετε σε εμάς και στον ελληνικό λαό. Να πούμε και κάτι ακόμη. Έπεσε αυτές τις μέρες στα χέρια μου ένα δημοσίευμα σε ένα site - όχι ιδιαίτερα φιλοσυριζαϊκό, το αντίθετο θα έλεγε κανείς - και μιλάει για την περίοδο 2000-2014. Μας μιλάτε για υπερφορολόγηση. Μέτρα συνολικού ύψους 62,92 δισεκατομμυρίων ευρώ έλαβε η Ελλάδα την περίοδο 2010-2014. Σύμφωνα με στοιχεία που παρουσίασε ο Υπουργός Οικονομικών, Γιάννης Στουρνάρας, στους εκπροσώπους του ξένου Τύπου - μιλάμε για το 2014 ότι ήταν αυτή η παρουσίαση - το 2010 ελήφθησαν μέτρα 10,07 δισεκατομμύρια ευρώ, αλλά το πρωτογενές έλλειμμα μειώθηκε κατά 13,3 δισεκατομμύρια ευρώ. Το 2012 ελήφθησαν μέτρα 11,53 δισεκατομμύρια ευρώ, αλλά το έλλειμμα μειώθηκε μόλις κατά 2 δισεκατομμύρια ευρώ. Είναι οι πετυχημένες χρονιές, που μας λέτε εδώ κάθε μέρα! Το 2013 υιοθετήθηκαν μέτρα 10,22 δισεκατομμύρια ευρώ, ενώ η προσαρμογή ήταν 3,6 δισεκατομμύρια ευρώ. Τέλος, για φέτος, για το 2014, προβλέπονται μέτρα 3,86 δισεκατομμύρια ευρώ, για να αυξηθεί το πρωτογενές πλεόνασμα κατά 2,21 δισεκατομμύρια ευρώ. Και ενώ είχατε προϋπολογίσει πρωτογενές πλεόνασμα 1,5%, πόσο ήταν αυτό που επιτύχατε; Ήταν 0,3%. Η απόκλιση ήταν στο 1,2% από τους προϋπολογισμούς. Δεν μπορώ - και κλείνω, κύριε Πρόεδρε - να καταλάβω, συνάδελφε εισηγητή της Αξιωματικής Αντιπολίτευσης. Το 2015 ήταν «χρονιά καμένης γης». Ειλικρινά είναι μία έκφραση, η οποία λεγόταν από αυτούς που διαδέχονταν μία αντιπολίτευση. Να το λέγαμε εμείς το 2015, θα είχε μια λογική. Το 2023, που θα γίνουν οι μεθεπόμενες εκλογές, και ίσως τότε βγείτε κυβέρνηση, τότε να πείτε ότι σας παραδώσαμε καμένη γη. Όχι, όμως, εσείς τώρα, ως Αντιπολίτευση, που καταστρέψατε αυτήν τη χώρα με τον υπερδανεισμό, με τη μείωση κατά 25% του ακαθάριστου εγχώριου προϊόντος, με το 27,8% ανεργία της νεολαίας, με τη φτωχοποίηση του κόσμου, να λέτε ότι το 2015 εμείς κάναμε καμένη γη. Έτσι είναι τα πράγματα, και είτε σας αρέσουν είτε δεν σας αρέσουν, οι πολίτες τα γνωρίζουν.
Κλείστε τώρα.
Και να είστε σίγουροι ότι στις επόμενες το 2019, οι πολίτες θα δώσουν την κατάλληλη απάντηση. Σας ευχαριστώ.
Οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Οικονομικών, καθώς και η Υφυπουργός Οικονομικών κατέθεσαν στις 21-11-2017 σχέδιο νόμου: «Ανανέωση - τροποποίηση - κωδικοποίηση της σύμβασης περί παροχής ειδικής άδειας εκμετάλλευσης του αποκλειστικού δικαιώματος του Ελληνικού Δημοσίου στην πρόσβαση και χρήση της ονομαστικής θέσης των 39ο ανατολικώς επί της τροχιάς των τεχνητών γεωστατικών δορυφόρων της Γης και των συσχετισμένων αυτής ραδιοσυχνοτήτων τηλεπικοινωνίας διά της κατασκευής, εκτόξευσης, λειτουργίας και εμπορικής εκμετάλλευσης ενός συστήματος δορυφορικών τηλεπικοινωνιών πανελλήνιας και διασυνοριακής εμβέλειας υπό την επωνυμία: ΕΛΛΑΣ SAT (HELLAS SAT)». Παραπέμπεται στην αρμόδια Διαρκή Επιτροπή. Άμα δω καμμία φορά τίτλο σε μία σειρά, θα βάλω τα κανόνια του Λυκαβηττού να χτυπήσουν! Ο κ. Λοβέρδος έχει ζητήσει πρώτος τον λόγο και μετά όποιος Κοινοβουλευτικός Εκπρόσωπος θέλει. Βλέπω τον κ. Μαντά. Θέλετε με σειρά ή θέλετε να κλείσετε;
Εντάξει, λίγοι είμαστε.
Εντάξει. Είναι και ο κ. Καραθανασόπουλος. Τον λόγο έχει ο κ. Λοβέρδος, για έξι λεπτά, με τη σχετική άνεση.
Ευχαριστώ πολύ, κύριε Πρόεδρε. Ελπίζω να μην τη χρειαστώ και να τελειώσω νωρίς. Κυρίοι Βουλευτές - δεν υπάρχει κυρία στην Αίθουσα - εγώ δεν πιστεύω ότι η ιστορία διδάσκει. Δεν είναι αυτή η επιστημονική μου προσέγγιση, αλλά είναι μια, αν θέλετε, ανθρώπινη προσέγγιση. Αν, ωστόσο, με πίεζε κάποιος να πω τι μπορεί να θεωρηθεί διδαχή από την εξάπλωση της δημαγωγίας και του λαϊκισμού, θα έλεγα ότι οι επαναλήψεις των ιστορικών παραδειγμάτων δείχνουν - αυτό δεν είναι διδαχή, αλλά εν πάση περιπτώσει, αν κανείς πιέζει να διδαχθούμε, ντε και καλά - η ιστορία έχει καταγραφές παραδειγμάτων δημαγωγίας και λαϊκισμού, που τελικά στράφηκαν εναντίον αυτών, υπέρ των οποίων υποτίθεται ότι αναπτύσσονταν τα επιχειρήματα της δημαγωγίας και του λαϊκισμού. Το 2015 είναι ένα έτος πολύ χαρακτηριστικό, γιατί είναι ένα έτος όπου, με ευθύνη της παρούσας Κυβέρνησης, διενεργήθηκαν δύο εκλογές και ένα δημοψήφισμα. Ταυτοχρόνως και παράλληλα, μετά τις πρώτες εκλογές, μια Κυβέρνηση, αυτή των ΣΥΡΙΖΑ - ΑΝΕΛ, ακολούθησε μια πολιτική τυχοδιωκτικής αντιπαράθεσης με τις υπόλοιπες κυβερνήσεις της Ευρωπαϊκής Ένωσης και την τρόικα. Και όλοι θυμόμαστε τα περίφημα λόγια και του κ. Τσίπρα και του κ. Βαρουφάκη τότε, τα λόγια τα οποία συνιστούσαν τελικώς πράξεις, που έφεραν τη χώρα στο χείλος του γκρεμού, με τραγικές συνέπειες για την ελληνική οικονομία, δηλαδή για την κοινωνία και τον λαό. Ένα τραπεζικό σύστημα γονατισμένο από την ακατάσχετη αιμορραγία στις καταθέσεις, δημοψήφισμα - ένα παράνομο δημοψήφισμα υπό την έννοια της παράνομης θέσης ερωτήματος, ακατανόητου, ασαφούς, με την τύχη που είχε και την έχουμε συζητήσει πολλές φορές - που οδήγησαν μαζί με τη διαρροή των καταθέσεων στα capital controls, πλήγμα καθοριστικό στην οικονομία, που έχει πολύ δύσκολη περίοδο υπέρβασης και πολύ δύσκολη περίοδο επανόδου στην οικονομική κανονικότητα. Όλα αυτά έγιναν, γιατί οι δυνάμεις του λαϊκισμού και του οπορτουνισμού, με επικεφαλής τον σημερινό Πρωθυπουργό, είχαν φαντασιωθεί διάφορα παιδιάστικα, αλλά και ύποπτα σχετικά με τις εκδοχές της ευρωπαϊκής και της ελληνικής πραγματικότητας. Οι ευθύνες των κυβερνώντων γι' αυτά τα θέματα είναι πάρα πολύ μεγάλες, είναι τεράστιες. Η χώρα οδηγείτο σε ανάπτυξη. Μαζί με τον κ. Χουλιαράκη έχουμε συζητήσει και για το έτος 2013, απολογισμό - ισολογισμό, και για το έτος 2014. Βεβαιωνόταν για το 2014 ανάπτυξη 0,2% και με τα σύγχρονα στοιχεία της ΕΛΣΤΑΤ 0,7%, δηλαδή όσο την υπολογίζαμε τότε, και ταυτόχρονα μικρό έλλειμμα, γιατί κάποιοι συνάδελφοι στις τηλεοράσεις μιλούν για έλλειμμα το 2014, λέγοντας ψέματα. Ο Υπουργός τούς έχει δεχθεί με τους απολογισμούς και ισολογισμούς, με τον απολογισμό εσόδων και εξόδων που έχουν κλείσει, ότι εκείνον τον χρόνο είχαμε και ένα μικρό πλεόνασμα της τάξεως του 0,2. Αυτή ήταν η πορεία, που σταμάτησε, συνάδελφοι της Πλειοψηφίας. Και συζητάμε σήμερα γι' αυτά που έχετε φορτώσει στην οικονομία, στην κοινωνία, στην Ελλάδα, δηλαδή τα 100 δισεκατομμύρια ευρώ, που έχουν υπογραμμιστεί όχι μόνο από εμάς, την Αντιπολίτευση, αλλά και από διάφορους μείζονες Ευρωπαίους παράγοντες. Μην ευτελίζεστε, προσπαθώντας να μεταθέσετε όλες τις ευθύνες στον Γιάνη Βαρουφάκη. Είχε πρωτεύουσες ευθύνες, αλλά πρωτεύουσες ευθύνες είχε και έχει και ο Πρωθυπουργός για όλη αυτήν την πορεία και όλα τα στελέχη της Κυβέρνησης και οι Βουλευτές που καταχειροκροτούσαν εκείνες τις επιλογές. Όλοι ξέρουμε γι' αυτές τις ευθύνες - κάποιοι από εσάς σήμερα μιλούν - αλλά οι ευθύνες έχουν καταγραφεί και ο πρώτος που θα τις αποδώσει είναι ο λαός στις επόμενες εκλογές. Γιατί όλοι μαζί, ΣΥΡΙΖΑ και ΑΝΕΛ μπήξατε βαθιά το μαχαίρι και μαχαιρώσατε κατάστηθα την ελληνική οικονομία, που σημαίνει την ελληνική κοινωνία. Έτσι κλείνουμε τον απολογισμό του 2015, έτσι κλείνουμε και τον ισολογισμό, τη σχέση δηλαδή του χρέους με τα περιουσιακά στοιχεία της χώρας μας. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, στο ένα λεπτό που μου μένει, θέλω να κάνω μια αναφορά στη χθεσινή μας συζήτηση. Στο τέλος της συζήτησης πήρε τον λόγο ο Υπουργός Εθνικής Άμυνας και έθεσε ορισμένα θέματα. Αυτή τη στιγμή, κύριοι Βουλευτές, συζητάμε σε μια πολύ ενδιαφέρουσα για τα αμυντικά θέματα ευρωπαϊκή συγκυρία. Ενεργοποιείται η Συνθήκη της Λισσαβώνας σε σχέση με την ΠΕΣΚΟ, δηλαδή με τη μόνιμη δομημένη συνεργασία. Εδώ δεν συζητάμε τίποτα τέτοιο, εδώ συζητάμε για τη Σαουδική Αραβία. Εδώ έχουμε άλλα θέματα. Έχουμε τον Ρουβίκωνα στο Υπουργείο Εθνικής Αμύνης, έχουμε άλλη ημερήσια διάταξη. Και ειδικά για τη Σαουδική Αραβία - και με αυτό θα κλείσω - εμείς δεν κατηγορούμε. Ζητάμε από τον Υπουργό Εθνικής Αμύνης να πει την αλήθεια. Να αναγνωρίσει τα λάθη του και να αποκηρύξει τον μεσάζοντα. Πού τον βρήκε αυτόν τον μεσάζοντα; Πού τον βρήκε; Να τον αποκηρύξει. Να μας εξηγήσει τι ακριβώς έχει συμβεί. Ξέρουμε όλοι - και κλείνω με αυτό - ότι τον Ιούνιο του 2017 υπεγράφη, ενώ υπήρχαν άλλες πληροφορίες από την πρεσβεία μας στο Ριάντ, μια δήθεν διακρατική συμφωνία. Υπεγράφη ένα χαρτί. Όλα αυτά τα έχουμε πει, έχουμε καταθέσει και τα σχετικά έγγραφα καθαρά. Θέλω σήμερα να καταθέσω και με αυτό κλείνω κάτι ακόμη. Ο πρέσβης μας, όχι ο πρόξενος, στις 24 Αυγούστου του 2017, στέλνει τηλεγράφημα στον κύριο Υπουργό Εθνικής Αμύνης και Εξωτερικών και τους λέει ότι έρχονται οι κανονικοί Σαουδάραβες στην Ελλάδα. Εάν αυτοί δεν επιθεωρήσουν και δεν υπογραφεί συμφωνία Κυβέρνηση με Κυβέρνηση, δεν υπάρχει αγορά. Αυτοί αγοράζουν. Εμείς παίρνουμε χρήματα από υλικά που δεν χρειαζόμαστε. Έρχονται οι κανονικοί Σαουδάραβες στην Ελλάδα - έχω εδώ αυτό το τηλεγράφημα - γίνεται σύσκεψη με το Υπουργείο Εθνικής Αμύνης - καταθέτω τα πρακτικά της σύσκεψης - και τους διώχνουμε. Τους διώχνουμε. Τα e - mail του διωγμού αυτού, της εκδίωξης, τα καταθέτω και αυτά. Τους διώχνουμε, με αποτέλεσμα η χώρα να χάσει 66 εκατομμύρια ευρώ, γιατί δεν εξυπηρετείτο ο κύριος μεσάζων. Μια παράκληση προς τον Υπουργό Εθνικής Αμύνης και σε όσους τον στηρίζουν. Δεν είναι πολλοί, αλλά σε όσους τον στηρίζουν. Την αλήθεια. Την αλήθεια με μια δήλωση. Δεν χρειάζονται πολλά. Την αλήθεια με μια δήλωση. Είναι κρίμα σε αυτή τη συγκυρία, σε αυτές τις δύσκολες περιστάσεις εμείς να συζητάμε για έναν τραγικού επιπέδου μεσάζοντα. Ευχαριστώ.
Καταθέστε τα.
Κύριε Πρόεδρε, με συγχωρείτε. Υπάρχει εδώ μια ευαίσθητη λεπτομέρεια για την οποία έχω ειδοποιήσει από χθες. Έχω ενημερώσει με την ομιλία μου το Προεδρείο, αλλά δεν πήρα απάντηση. Έχω δύο αδιαβάθμητα έγγραφα και τα καταθέτω. Παρακαλώ να διανεμηθούν κατά την κανονική διαδικασία. [[Στο σημείο αυτό ο Βουλευτής κ. Ανδρέας Λοβέρδος καταθέτει στο Προεδρείο της Βουλής τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχω, όμως, και τρία απόρρητα έγγραφα και εγώ διαρροές στον Τύπο δεν κάνω. Από τις εξεταστικές επιτροπές υπάρχει πρακτική όπου απόρρητα έγγραφα, όπως λίστα φοροφυγάδων, ήταν σε ένα δωμάτιο της Βουλής, την αίθουσα 162, και όποιος Βουλευτής ήθελε να τα δει την επισκεπτόταν. Έχω τρία απόρρητα έγγραφα, το τηλεγράφημα του Πρέσβη κ. Πολυχρονίου, την απόφαση του ΚΥΣΕΑ που λέει να γίνει διακρατική συμφωνία - το είχε πει και η Βουλή αυτό, η Επιτροπή Εξοπλιστικών Προγραμμάτων - και την απόφαση του ΚΥΣΕΑ που, επίσης, λέει να υπογραφεί συμφωνία και έχει και τον τύπο αυτής της συμφωνίας που υπογράφει με το ελικόπτερο στη Μίκρα της Θεσσαλονίκης - που δεν είναι, δηλαδή, διακρατική συμφωνία. Αυτά θα τα καταθέσω, αλλά με την ευθύνη του Προεδρείου, κύριε Πρόεδρε, όχι για διανομή. Αυτά πρέπει να τεθούν στη διάθεση των τριακοσίων Βουλευτών, αλλά χωρίς περαιτέρω δημοσιότητα. Ευχαριστώ.
Όπως ξέρετε, κύριε Λοβέρδο, η διαδικασία αυτή δεν προβλέπεται, να παραλαμβάνει ο Προεδρεύων απόρρητα έγγραφα.
Την έχουμε τηρήσει, όμως.
Αυτά κανονικά έπρεπε να τα έχετε καταθέσει, κατ' αρχάς, αν αφορούν κοινοβουλευτικό έλεγχο, στη Διεύθυνση Κοινοβουλευτικού Ελέγχου…
Αν μπορείτε, να τα παραπέμψετε.
…μετά αυτό που είπατε για το γραφείο 162. Κατ' εξαίρεση, δεν τα παραλαμβάνω. Τα παραπέμπω κατευθείαν εκεί εγώ. Δεν τα μονογράφω. Σας το λέω για να είμαστε ξεκάθαροι. Επομένως, να έρθει η Γενική Διευθύντρια της Νομοθετικής με έναν φάκελο για να τα βάλω μέσα και να τον κλείσω ενώπιον των συναδέλφων. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα επτά μαθήτριες και μαθητές και έξι συνοδοί εκπαιδευτικοί από το Δημοτικό Σχολείο Αγίου Δημητρίου Πέτα και το Δημοτικό Σχολείο Νεοχωρίου από την Άρτα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Δένδια, έχετε τον λόγο.
Ευχαριστώ, κύριε Πρόεδρε. Κύριοι συνάδελφοι - δεν υπάρχουν κυρίες, σωστή ήταν η προσφώνηση του κ. Λοβέρδου προηγουμένως - συζητάμε σήμερα την έκθεση για τον απολογισμό του κράτους οικονομικού έτους 2015 και τον ισολογισμό του κράτους οικονομικού έτους 2015. Πράγματι, το 2015 δεν είναι μια κοινή χρονιά. Τα εξήγησε, νομίζω, με τρόπο αναλυτικό και σαφή ο εισηγητής της Αξιωματικής Αντιπολίτευσης ο καθηγητής κ. Φορτσάκης. Το 2015 έχει στοιχεία μοναδικότητας στην ελληνική ιστορία. Είναι ένα χρόνος ο οποίος θα συζητείται, θα γραφούν πολλά βιβλία γι' αυτόν, θα αναλυθεί, θα αποδοθούν ευθύνες, θα υπάρξει μια ευρύτατη πολιτική αποτίμηση. Αυτό το οποίο είναι σαφές, είναι ότι ο χρόνος εκείνος υπήρξε ένας χρόνος μεγάλης κρίσης και ένας χρόνος στον οποίο η ελληνική οικονομία υπέστη πολύ μεγάλες ζημιές. Υπέστη τεράστιες ζημιές το τραπεζικό σύστημα. Υπέστησαν τεράστιες ζημιές η καθεμιά και ο καθένας Έλληνας πολίτης. Ειλικρινά παρακολουθώ με πολύ μεγάλη έκπληξη την ειλικρινά - αν θέλετε - επίπονη προσπάθεια των συναδέλφων που στηρίζουν την Κυβέρνηση να αποδείξουν τι, για να το κατανοήσουμε. Προσπαθούν να αποδείξουν ότι το 2015 υπήρξε μια επωφελής χρονιά για την ελληνική οικονομία; Να καταλάβουμε ποιος είναι ο βασικός ισχυρισμός. Τι ισχυρίζεται η Συμπολίτευση; Ισχυρίζεται ότι το 2015 χάρη στους δικούς τους χειρισμούς αποφεύχθηκαν κάποια χειρότερα τα οποία δεν κατονομάζονται; Τι είναι αυτό το οποίο αποτελεί το αφήγημα της κυβερνητικής πλειοψηφίας για το 2015; Διότι υπάρχουν συγκεκριμένα δεδομένα. Το 2015 υπάρχουν δύο εκλογικές αναμετρήσεις, νικηφόρες και οι δύο για την Κυβέρνηση. Υπάρχει ένα δημοψήφισμα, νικηφόρο, επίσης, θριαμβευτικό για την Κυβέρνηση με 62%. Υπάρχει μια διαπραγμάτευση καταστροφική για τη χώρα και την οικονομία. Υπάρχει και το μοναδικό μεταπολεμικό γεγονός, καθ' όσον τουλάχιστον γνωρίζω, του κλεισίματος των τραπεζών και της πλήρους απαξίωσής τους. Από όλο αυτό, πώς μπορεί να προκύψει και να υποστηριχθεί το κυβερνητικό αφήγημα περί μιας επιτυχούς χρονιάς και μάλιστα με φιλιππικούς εναντίον της σημερινής Αντιπολίτευσης - κυβέρνησης κατά το 2014- με ιερεμιάδες για το πού η τότε συγκυβέρνηση οδηγούσε την ελληνική οικονομία, αγνοώντας τους χιλιοειπωμένους αριθμούς, ότι το 2014 έκλεισε με ανάπτυξη, ότι το 2015 θα είχε μια σημαντική ανάπτυξη περίπου 2,9% - αντ' αυτού, έκλεισε με ύφεση - και εν πάση περιπτώσει, με διάφορα άλλα; Πρέπει να πω, όμως, ότι διάβασα, βέβαια, την εισήγηση στην έκθεση της επιτροπής του παριστάμενου Υπουργού κ. Χουλιαράκη, η οποία έχει στοιχεία σεμνότητας και ρεαλισμού. Περιορίζεται στους αριθμούς. Δεν κάνει γενικούς χαρακτηρισμούς. Δεν προβαίνει σε συνολικούς αφορισμούς. Ίσως πίσω από τις γραμμές των λεχθέντων του υπάρχει και μία αίσθηση ότι θα πρέπει να επανέλθουμε σε έναν ρεαλισμό. Οφείλω να πω, βέβαια, ότι μου έχει κάνει εντύπωση, γιατί είμαι από αυτούς που διαβάζω ό,τι κυκλοφορεί και προσπαθώ να καταλάβω αυτά τα χρόνια. Κύριε Υπουργέ, είναι πολύ ενδιαφέρον το πώς σας περιγράφει ο τότε προϊστάμενός σας κ. Βαρουφάκης. Θα το έχετε διαβάσει, είμαι σίγουρος, έστω και αν δεν θα θέλατε να σας το θυμίσει κανείς σε αυτή την Αίθουσα. Εν πάση περιπτώσει, ο τρόπος με τον οποίο σας περιγράφει, δημιουργεί πάρα πολλά ερωτήματα είτε γι' αυτόν είτε για εσάς, βέβαια, αλλά αποκλείεται και οι δύο να είστε στην ορθή πλευρά του λόφου, αποκλείεται και οι δύο να είστε στην ορθή πλευρά του εθνικού συμφέροντος. Ένας εκ των δύο είναι σε λάθος πλευρά συνολικά του επιχειρήματος. Βεβαίως, αυτό για εσάς πιθανότατα δεν έχει καμία ευθύνη, διότι μέσα σας υποστηρίζετε ότι είστε στην ορθή πλευρά κατά το γνωστό ρητό: «Την αγαθή μερίδα εξελέξατο». Όμως κυρίες και κύριοι συνάδελφοι, θέμα για τον Πρωθυπουργό υπάρχει, διότι ο κ. Χουλιαράκης μπορεί να λέει τώρα ήρεμος μέσα του και δεν μπορεί να το εκφράσει έξω του: «Εγώ είχα δίκιο τότε». Όμως, ο Πρωθυπουργός είχε και τον κ. Βαρουφάκη και τον κ. Χουλιαράκη. Και αν είχε δίκιο ο κ. Χουλιαράκης, είχε μεγάλο άδικο ο κ. Βαρουφάκης. Και όταν λέμε «άδικο», δεν εννοούμε απλή απόδοση δικαίου και αδίκου σε ένα απλό επιχείρημα, αλλά μία διαπραγμάτευση η οποία οδήγησε τη χώρα στο χείλος της καταστροφής και επέφερε τεράστιες ζημιές. Ειλικρινά κάποια στιγμή, ανεξαρτήτως του νικηφόρου για εσάς εκλογικού αποτελέσματος και του νικηφόρου για εσάς δημοψηφίσματος, θα έρθει η επόμενη κρίση του ελληνικού λαού. Κύριε συνάδελφε, μην ονειρεύεστε τη δεκαετία που αρχίζει με «δύο» μπροστά. Θα τελειώσετε γρήγορα. Θα τελειώσετε πιθανότατα το 2018. Ίσως μπορείτε να συρθείτε μέχρι τις αρχές του 2019. Δεν θα το στοιχημάτιζα. Αλλά εν πάση περιπτώσει θα συρθείτε.
Κάθε τρίμηνο αναθεωρείτε!
Κύριε Μπγιάλα, ήρεμα, σας παρακαλώ.
Ήδη ως Κυβέρνηση σύρεστε. Μιας και έτσι λίγο με τσιγκλάτε, αν θέλετε να σας καταλογοποιήσω τους «θριάμβους» σας των τελευταίων μηνών: Ξεκινήσατε με τον «θρίαμβο» της μόλυνσης του Σαρωνικού, συνεχίσατε με τον «θρίαμβο» του ηλεκτρονικού εισιτηρίου, συνεχίσατε με τις περιοδείες των αδειών του κ. Κουφοντίνα. Δεν έχετε προφανώς καμμία ευθύνη για τις πλημμύρες στην Αττική και, φαντάζομαι, σας έχουν τύχει και δύο, τρία άλλα τα οποία βοηθούν την ισχυρή εικόνα σας απέναντι στην ελληνική κοινωνία. Και βέβαια, ο προϋπολογισμός τον οποίο θα αρχίσουμε να συζητάμε μεθαύριο, να είστε βέβαιοι ότι θα βοηθήσει πάρα πολύ τις δημοσκοπικές σας επιδόσεις. Είναι βέβαιο ότι μόλις βγείτε έξω, ο ελληνικός λαός θα σας ραίνει με άνθη, όταν αντιληφθεί τι εισηγείστε για την οικονομική του κατάσταση του 2018. Απλώς, τελειώνοντας, κύριε Υπουργέ, είπα μερικά καλά λόγια για την εισήγησή σας εδώ, η οποία είναι καταγεγραμμένη. Μου αρέσει πάρα πολύ πώς τελειώνετε αυτή την εισήγηση με μία νότα κομματικού πατριωτισμού. Λέτε: «Η Κυβέρνηση της Αριστεράς…». Για να είμαι ειλικρινής, εσάς δεν σας τοποθετώ πολύ στην Αριστερά ως γενικό προφίλ, αλλά εν πάση περιπτώσει, αισθάνεστε την ανάγκη να πείτε και εσείς κάτι. Ο κ. Χουλιαράκης λέει, κυρίες και κύριοι συνάδελφοι: «Η Κυβέρνηση της Αριστεράς κλήθηκε να διαχειριστεί - ακούστε γιατί έχει ένα στοιχείο αστειότητας - όπως κάνει πάντα στις πιο κρίσιμες στιγμές της ιστορίας, με υπευθυνότητα μεγάλα, κρίσιμα εθνικά προβλήματα». Αναρωτιέμαι, κυρίες και κύριοι συνάδελφοι, πότε κληθήκατε να χειριστείτε οποιοδήποτε μεγάλο εθνικό πρόβλημα στις κρίσιμες στιγμές της ιστορίας μας. Διότι, απ' ό,τι ενθυμούμαι, είναι η πρώτη φορά που βρίσκεστε στην Κυβέρνηση και με πάσα βεβαιότητα σάς προλέγω και η τελευταία.
Τον λόγο έχει ο Κοινοβουλευτικός Εκπρόσωπος της Χρυσής Αυγής, ο συνάδελφος κ. Παππάς Χρήστος.
…
Κύριε Παππά, ελπίζω ότι αυτό που είπατε να το κάνατε από χιούμορ. Ως χιούμορ το εκλαμβάνω και ζητώ με δική μου απόφαση να διαγραφεί από τα Πρακτικά.
Ναι, κύριε Πρόεδρε, πολύ σωστά, ως χιούμορ! Έχετε απόλυτο δίκιο. Και ως χιούμορ πρέπει να λάβουμε αυτά που είπε ο κ. Δένδιας προηγουμένως; Γιατί σε μία ατμόσφαιρα φαιδρότητας ο κ. Δένδιας μας είπε ότι έχουμε να κάνουμε με ένα κόμμα Αξιωματικής Αντιπολίτευσης, το οποίο δεν μπορεί ή δεν θέλει να αντιμετωπίσει τον ΣΥΡΙΖΑ και διά στόματος του ιδίου του Κοινοβουλευτικού Εκπροσώπου ακούμε ότι οι εκλογές θα πάνε στο τέλος του 2018 ή στις αρχές του 2019. Πολύ μεγάλη συνοχή, λοιπόν, στη Νέα Δημοκρατία! Ο δελφίνος, κ. Δένδιας, θέλει να κερδίσει χρόνο. Αυτό μας είπε τώρα και διάφορα άλλα φαιδρά. Εγώ θέλω να πω για εσάς τους Συριζαίους αυτό που είχε γράψει ο ευαγγελιστής: «Και πριν αλέκτορα φωνήσαι τρις, απαρνήση με». Τελείωσε χθες το βράδυ το παραμυθάκι της δήθεν φιλολαϊκής πολιτικής του ΣΥΡΙΖΑ. Μία ημέρα κράτησε αυτό το παραμύθι. Κατατέθηκε ο νέος μνημονιακός προϋπολογισμός, κυρίες και κύριοι, με νέα αιματηρά μέτρα, με μέτρα 2,5 δισεκατομμύρια ευρώ. Αφού μοιράσατε σε ένα ρεσιτάλ αριστερής υποκρισίας το δήθεν «κοινωνικό μέρισμα» - όπως το ονομάσατε - και με αυτό ασχολούνται προπαγανδίζοντας την Κυβέρνηση όλα τα κανάλια, φέρνετε την επόμενη ημέρα από την πίσω πόρτα νέα βαριά μέτρα, που θα πλήξουν τον ελληνικό λαό πολλαπλάσιες φορές, μέτρα 2,5 δισεκατομμυρίων. Να το ακούει ο κόσμος: Είναι 1,4% του Ακαθάριστου Εθνικού Προϊόντος. Έχουμε αυξήσεις φόρων, μειώσεις στο ΕΚΑΣ, όπως είπαν προηγουμένως και άλλοι, μείωση της έκπτωσης των ιατρικών δαπανών, αύξηση ασφαλιστικών εισφορών για τους ελεύθερους επαγγελματίες. Ουσιαστικά έχετε καταργήσει και αυτή την ανάσα των εκατό δόσεων. Μειώνετε το επίδομα θέρμανσης. Έρχονται νέες μειώσεις σε μισθούς και συντάξεις και καταργείτε και το εθνωφελές και για λόγους όχι μόνο οικονομικούς μειωμένο ΦΠΑ στα νησιά. Γίνεται, λοιπόν, εύκολα αντιληπτό ότι έχετε επιδείξει και επιδεικνύετε μία βαθύτατη υποκρισία για το μοίρασμα λίγων εκατομμυρίων, το οποίο επιπροσθέτως, για να μην γελιόμαστε, να λέμε αλήθειες, θα περιοριστεί κυρίως σε λαθρομετανάστες. Εάν ένας αναξιοπαθών Έλληνας έχει ένα ρημαγμένο εξοχικό ή ένα σπίτι που κινδυνεύει να του το πάρει η τράπεζα ή να το κατασχέσει η εφορία, δεν δικαιούται το κοινωνικό μέρισμα. Και έρχεται σε αυτή τη συγκυρία σήμερα να μας επιβεβαιώσει, εμάς τους κακούς, τους φασίστες, το Ίδρυμα «Bertelsmann Stiftung», το οποίο λέει τα χειρότερα για την Ελλάδα. Αναφέρει ότι χειρότερα από την Ελλάδα είναι η Βουλγαρία και η Ρουμανία στο ζήτημα της φτώχειας. Διαπιστώνει μεν μία βελτίωση της «κοινωνικής δικαιοσύνης» στην Ευρώπη, αλλά η Ελλάδα βρίσκεται στις πέντε χειρότερες χώρες. Υπάρχουν παιδιά που διαβιούν σε συνθήκες σοβαρής ανέχειας, που δεν έχουν θέρμανση, που δεν έχουν τακτικά γεύματα, τα οποία χρειάζονται. Αυτή είναι η πραγματικότητα, την οποία τεχνηέντως η Κυβέρνηση σε αγαστή συνεργασία με τα μέσα μαζικής ενημέρωσης θέλει να κρύψει κάτω από το χαλί. Αυτά, λοιπόν, τα παιδιά έχουν υπερδιπλασιαστεί από το 2008 και έχουν φθάσει, δυστυχώς, σε ποσοστό που ανέρχεται στο 26,7%, όπως μας λέει το ίδρυμα, το οποίο επίσης αναφέρει ότι το 52% του ενεργού πληθυσμού, του ικανού προς εργασία πληθυσμού, είναι το μεγαλύτερο στην Ευρώπη. Όσον αφορά το να ξεφύγουμε από αυτή τη θέση, είναι σίγουρο, κύριοι της Αριστεράς - σε εσάς απευθύνομαι, στους γαντζωμένους κυριολεκτικά στις καρέκλες σας - ότι δεν πρόκειται να δει άσπρη μέρα η πατρίδα μας, ο πενόμενος ελληνικός λαός, ο δυστυχής ελληνικός λαός των μνημονίων, με τα μνημόνια. Δεν το βλέπετε ότι πάτε τη χώρα στα βράχια; Δεν το βλέπετε ότι καταστρέφετε τη χώρα; Ναι, εσείς καταστρέφετε τη χώρα! Δεν έχετε, δεν σας έχει απομείνει έστω και ένα ψήγμα λογικής; Τόσο γλυκιά είναι η εξουσία; Τόσο γλυκιά είναι η καρέκλα; Ήρθε η ώρα να κάνετε πολιτικές, να μετατρέψετε αυτή την παρέα, την αριστερή φοιτητοπαρέα του κουτουκιού, την παρέα των καταλήψεων, σε πραγματική εθνική κυβέρνηση, που θα απαιτήσει στην Ευρώπη τα δίκαια της Ελλάδος, που επιτέλους θα σκίσει τα μνημόνια. Συνταγματολόγοι εδώ θα μας πουν ότι το Σύνταγμα λέει για αυτούς τους πολιτικούς και τα κόμματα - και υπάρχει άρθρο του Συντάγματος - που άλλα τάζουν και άλλα κάνουν. Και μέσα σε όλα αυτά έχουμε και τις διώξεις, τη «λάσπη», τη σιωπή σχετικά με τη Χρυσή Αυγή. Και σας μεταφέρω μια είδηση, στην οποία επιμελώς δεν θα αναφερθούν σήμερα τα δελτία ειδήσεων, δεν συμφέρει. Διαβάζω: «Τα όπλα της Χρυσής Αυγής: Πανηγυρική αθώωση συναγωνιστή» - Χρυσαυγίτη δηλαδή - «που βρέθηκε κατηγορούμενος για κατοχή πλαστικού όπλου για παιδιά». Πέρασε δικαστήριο. Υπάρχει το όνομά του και στο διαδίκτυο. Συναγωνιστής μας Χρυσαυγίτης, νέο παιδί, παλληκάρι, με ψυχή ελληνική, βρέθηκε κατηγορούμενος. Μετά από τη σκευωρία και τις διώξεις του αποχωρήσαντα Κοινοβουλευτικού Εκπροσώπου της Νέας Δημοκρατίας βρέθηκε τυλιγμένος και αυτός σε μια κόλλα χαρτί για το δήθεν οπλοστάσιο της Χρυσής Αυγής. Και χθες με συνοπτικές διαδικασίες οι δικαστές, φυσικά, αθώωσαν τον εν λόγω συναγωνιστή. Το πλαστικό δε παιχνίδι, το οποίο βάπτισε ο Δένδιας «επικίνδυνο όπλο εγκληματικής οργάνωσης» αποδείχθηκε στο δικαστήριο ότι ήταν μια σκευωρία, μια ακόμη σκευωρία κατά της Χρυσής Αυγής. Αυτές τις ειδήσεις τρέμετε. Πάρτε το πλαστικό οπλάκι της «εγκληματικής οργάνωσης» να υπάρχει στα Πρακτικά. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέλος, κύριε Πρόεδρε - και τελειώνω, παίρνοντας και τη δευτερολογία μου - σε ό,τι αφορά τον ισολογισμό του έτους 2015, δηλαδή την πολιτική φτωχοποίησης, όταν εσείς η δήθεν Αριστερά πήρατε τη σκυτάλη από τη δήθεν Δεξιά, αυτή εντείνεται από το 2015 έως σήμερα. Μην περιμένετε από εμάς να ψηφίσουμε προϋπολογισμούς, ισολογισμούς και απολογισμούς που γίνονται μόνο για να αποδείξετε στους συνεργάτες σας της Ευρώπης, δηλαδή στους τοκογλύφους, ότι έχετε μια αντιμαχία μεταξύ σας ποιος θα είναι ο καλύτερος, ποιος από εσάς τους δύο που είστε ίδιοι - στο μνημονιακό τόξο ανήκετε - θα είναι ο καλύτερος υπηρέτης της Μέρκελ. Φυσικά λοιπόν δεν συνυπογράφουμε κανέναν ισολογισμό. Να είστε σίγουροι, όταν ο Θεός δώσει και υπάρξει στην Ελλάδα μια εθνική κυβέρνηση, μια κυβέρνηση του Λαϊκού Συνδέσμου Χρυσή Αυγή, μία κυβέρνηση εθνική και λαϊκή συγχρόνως, θα αποδοθούν οι ευθύνες σε όλους αυτούς που οδήγησαν και οδηγούν τη χώρα μας στην καταστροφή και θα πάρετε και εσείς το μερίδιο ευθύνης που σας ανήκει και θα πληρώσετε γι' αυτό.
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος για έξι λεπτά με τη σχετική άνεση. Κύριε Καραθανασόπουλε, έχετε τον λόγο.
Ευχαριστώ, κύριε Πρόεδρε. Να δηλώσω ευθύς εξ αρχής ότι το Κομμουνιστικό Κόμμα Ελλάδας καταψηφίζει τόσο τον απολογισμό τους κράτους για το οικονομικό έτος 2015 όσο και τον ισολογισμό του κράτους για το ίδιο έτος. Καταψηφίζουμε συνεπείς ως προς και επειδή είχαμε καταψηφίσει και τον Δεκέμβριο του 2014 τον προϋπολογισμό του 2015 που συζητούσαμε τότε. Καταψηφίζουμε γιατί το «όχι» αποτυπώνει τα πραγματικά μεγέθη του οικονομικού έτους του 2015. Ποιο είναι το ενδιαφέρον στοιχείο; Η μοναδικότητα, όπως είπε και ο Κοινοβουλευτικός Εκπρόσωπος της Νέας Δημοκρατίας, σχετικά με την εκτέλεση του προϋπολογισμού 2015. Η μοναδικότητα δεν έγκειται ούτε στο ότι ήρθε για πρώτη φορά η Αριστερά στην Κυβέρνηση, ούτε για το αν έγιναν ή όχι σκληρές διαπραγματεύσεις ούτε στο δημοψήφισμα. Η μοναδικότητα και το ενδιαφέρον, το οποίο πρέπει να βγάλουμε ως συμπέρασμα, είναι ακριβώς αυτό που λέει θυμόσοφα και ο λαός μας «το κράτος έχει συνέχεια». Ο κρατικός προϋπολογισμός του 2015 συντάχθηκε και ψηφίστηκε από τη συγκυβέρνηση Νέας Δημοκρατίας - ΠΑΣΟΚ, όμως εκτελέστηκε και υλοποιήθηκε και εκτελέστηκε από τη Συγκυβέρνηση ΣΥΡΙΖΑ - ΑΝΕΛ, χωρίς καμμία αναμόρφωση, καμμία αναπροσαρμογή, καμμία διόρθωση. Ό,τι ψήφισε η προηγούμενη Κυβέρνηση, εφάρμοσε η επόμενη Κυβέρνηση. Ο κρατικός προϋπολογισμός δεν είναι απλώς ένας νόμος. Είναι ακριβώς το βασικό εργαλείο υλοποίησης της οικονομικής πολιτικής για το 2015. Αυτό δηλαδή που σχεδίασε η Νέα Δημοκρατία και το ΠΑΣΟΚ, το εφάρμοσε η Κυβέρνηση ΣΥΡΙΖΑ - ΑΝΕΛ, με αποτέλεσμα να επιβεβαιώνεται στην πράξη ότι η Κυβέρνηση ΣΥΡΙΖΑ - ΑΝΕΛ αποτέλεσε και το συνεχιστή της πολιτικής των προηγούμενων κυβερνήσεων που είχε ως στόχο να ολοκληρώσει το έργο που άφησαν οι προηγούμενες κυβερνήσεις ημιτελές. Αυτό το έργο καθορίστηκε με το τρίτο μνημόνιο, που βγήκε μετά από αυτή τη σκληρή διαπραγμάτευση και το δημοψήφισμα. Και το τρίτο μνημόνιο ψήφισαν τόσο τα κόμματα της Κυβέρνησης, ο ΣΥΡΙΖΑ και οι ΑΝΕΛ, όσο και η Νέα Δημοκρατία, το ΠΑΣΟΚ και το Ποτάμι. Έτσι, λοιπόν, τα έσοδα από τον κρατικό προϋπολογισμό του 2015 σχετίστηκαν με νέα φοροεπιδρομή απέναντι στον λαό, την εργατική τάξη, με μειώσεις στις συντάξεις και στις κοινωνικές παροχές. Και βεβαίως για να εκπληρωθεί ο κρατικός προϋπολογισμός του 2015 ψηφίστηκαν και συμπληρωματικά αντιλαϊκά μέτρα, που αποτέλεσαν και τα προαπαιτούμενα για να ψηφιστεί το τρίτο μνημόνιο. Έτσι, επί της ουσίας, αφ' ενός μεν συνεχίστηκε η πολιτική της δημοσιονομικής εξυγίανσης σε βάρος των λαϊκών στρωμάτων, που μετέφερε νέα βάρη στις πλάτες του λαού και αφ' ετέρου προχώρησε και μία σειρά μεταρρυθμίσεις - ανατροπές που διευκόλυναν ακόμη περισσότερο τη δράση των καπιταλιστικών επιχειρήσεων και των μονοπωλιακών ομίλων, ανατροπές στην αγορά εργασίας με την περαιτέρω απελευθέρωση και την κατάργηση των όποιων ασφαλιστικών και εργασιακών δικαιωμάτων. Ήρθε το ασφαλιστικό με τον νόμο Κατρούγκαλου, το οποίο επί της ουσίας κατάργησε τον κοινωνικό χαρακτήρα της ασφάλισης, επιταχύνθηκε η διαδικασία περαιτέρω απελευθέρωσης της αγοράς μέσα από την υλοποίηση της εργαλειοθήκης του ΟΟΣΑ, επιταχύνθηκαν οι ιδιωτικοποιήσεις. Από αυτή την άποψη, λοιπόν, είναι φανερός ο ταξικός προσανατολισμός της πολιτικής η οποία ακολουθήθηκε το 2015, αλλά και τα επόμενα χρόνια, όπως και αυτή η οποία θα ακολουθηθεί, όπως περιγράφεται και από τον κρατικό προϋπολογισμό του 2018. Διότι, βεβαίως, μπορεί στο εισηγητικό σημείωμα που υπογράφεται από τον κ. Τσακαλώτο και τον κ. Χουλιαράκη να λέει ότι είναι ο προϋπολογισμός που μας οδηγεί στην έξοδο από τα μνημόνια, όμως αυτό ούτε ως ευχολόγιο δεν μπορεί να θεωρηθεί. Και δεν μπορεί να θεωρηθεί και να εκληφθεί ούτε καν ως ευχολόγιο από την άποψη ότι έχετε ήδη ψηφίσει νέα μέτρα για το 2019, που ενδεχομένως να έρθουν και νωρίτερα. Παραμένει ανοιχτό με τις μειώσεις στις συντάξεις. Έχετε ψηφίσει νέα μέτρα για το 2020, με την περαιτέρω μείωση του αφορολόγητου. Διότι, βεβαίως, έχετε αποδεχθεί ως Κυβέρνηση στην πρόσφατη ολοκλήρωση της δεύτερης αξιολόγησης ότι τα πρωτογενή πλεονάσματα πρέπει να πηγαίνουν σε βάθος χρόνου μέχρι το 2060 και τουλάχιστον 2%. Διότι έχετε αποδεχθεί, βεβαίως, ως Κυβέρνηση και ως μέλη της Ευρωζώνης την ενιαία ευρωπαϊκή οικονομική διακυβέρνηση, που επιβάλλει στα κράτη - μέλη της Ευρωζώνης πλεονασματικούς προϋπολογισμούς, επιβάλλει τον αυτόματο κόφτη, όταν δεν υλοποιούνται οι στόχοι των προϋπολογισμών, επιβάλλει τους εξαμηνιαίους ελέγχους. Και διότι, βεβαίως, όλοι οι νόμοι οι οποίοι ψηφίστηκαν την εποχή των μνημονίων, οι μνημονιακοί νόμοι, δεν θα σταματήσουν να υπάρχουν, ακόμα και αν τυπικά λήξει το πρόγραμμα τον Αύγουστο του 2018, αλλά θα συνεχίσουν να σημαδεύουν τη ζωή της εργατικής τάξης και των υπόλοιπων λαϊκών στρωμάτων. Έτσι, λοιπόν, ο κρατικός προϋπολογισμός για το 2018 κινείται στην ίδια πεπατημένη, τα βάρη στον λαό και μέσα από τη φορολογία, αύξηση από τα έσοδα στα φυσικά πρόσωπα, αύξηση από τους έμμεσους φόρους, κατάργηση του ΦΠΑ, κατάργηση του ΕΚΑΣ, μείωση της χρηματοδότησης για τις κοινωνικές δαπάνες. Το συμπέρασμα ή μάλλον, τα συμπεράσματα - και ολοκληρώνω με αυτό - είναι τα εξής: Πρώτον, το αστικό κράτος και οι θεσμοί του αποτελούν τον θεματοφύλακα και τον υπερασπιστή των συμφερόντων των καπιταλιστικών επιχειρήσεων, των μονοπωλιακών ομίλων, θωρακίζει με κάθε τρόπο την εξουσία της αστικής τάξης. Δεν αλλάζει, δεν μεταρρυθμίζεται. Καταργείται το αστικό κράτος και οι θεσμοί του. Δεύτερον, δεν φτάνει απλώς και μόνο μια κυβερνητική αλλαγή για να αλλάξει η θέση των εργαζόμενων και του λαού, για να βελτιωθεί η θέση τους. Αντίθετα, κυβερνητικές εναλλαγές έχουμε δει και θα δούμε και στο μέλλον. Η θέση, όμως, των λαϊκών στρωμάτων δεν θα βελτιώνεται, θα επιδεινώνεται, με δείκτη πάντοτε τις αντικειμενικές δυνατότητες που υπάρχουν, για να ικανοποιεί τις ανάγκες του και την ανάπτυξη των παραγωγικών δυνάμεων. Τρίτο στοιχείο το οποίο πρέπει να συγκρατήσουμε: Οι θυσίες του λαού στον βωμό της ανταγωνιστικότητας και της καπιταλιστικής κερδοφορίας δεν έχουν ημερομηνία λήξης και θα συνεχίζονται. Τέταρτον, η όποια διαφορά στο μίγμα της ασκούμενης πολιτικής δεν αναιρεί το αντιλαϊκό και ταξικό πρόσημο αυτής της πολιτικής. Απλώς και μόνο αλλάζει τον τρόπο, αλλάζει το μέσο με το οποίο οι εργαζόμενοι και ο λαός θα χάνουν. Θα γίνεται, δηλαδή, αυτό που λέμε η αναδιανομή του πλούτου, από τους πολλούς στους λίγους, σε βάρος των πολλών και προς όφελος των λίγων. Και το τελευταίο συμπέρασμα - και θα κλείσω με αυτό, κύριε Πρόεδρε - είναι το εξής: Η βελτίωση της θέσης της εργατικής τάξης και των υπόλοιπων λαϊκών στρωμάτων μπορεί να υπάρξει μόνο αν συγκρουστούμε με αυτή την πολιτική, με την ασκούμενη πολιτική, ανεξάρτητα ποια είναι η κυβέρνηση, αν συγκρουστούμε με την πολιτική της Ευρωπαϊκής Ένωσης, με τα συμφέροντα των μονοπωλιακών ομίλων. Η διέξοδος βρίσκεται στην ανατροπή, στην αλλαγή της εξουσίας, μια εξουσία που θα διαμορφώσει νέους θεσμούς που θα υπηρετούν την εργατική εξουσία, την εργατική συμμετοχή και τον εργατικό έλεγχο και θα οργανώσουν την οικονομία με έναν διαφορετικό τρόπο, όπου στο επίκεντρο της οργάνωσης της οικονομίας θα είναι η ικανοποίηση των λαϊκών αναγκών και όχι το καπιταλιστικό κέντρο, με την κοινωνικοποίηση των μέσων παραγωγής, τον κεντρικό επιστημονικό σχεδιασμό, την αποδέσμευση από τους ιμπεριαλιστικούς φορείς και οργανισμούς, όπως την Ευρωπαϊκή Ένωση. Βεβαίως, το τιμόνι της οικονομίας και της κοινωνίας πρέπει να το έχει στα χέρια της η εργατική τάξη. Αυτή είναι η μοναδική διέξοδος. Σε αυτήν τη διέξοδο καλούμε τον λαό να συμβαδίσει με το ΚΚΕ. Ολοκληρώνοντας, λοιπόν, και πάλι, κύριε Πρόεδρε, τονίζουμε την πρόθεσή μας να καταψηφίσουμε τον απολογισμό και τον ισολογισμό του 2015.
Τον λόγο έχει ο κ. Χρήστος Μαντάς. Μετά είναι ο κ. Παπαχριστόπουλος. Και κλείνει η σειρά των Κοινοβουλευτικών Εκπροσώπων με τον κ. Δημήτρη Καβαδέλλα, ο οποίος άλλαξε τον κ. Μεγαλομύστακα. Ορίστε, κύριε Μαντά, έχετε τον λόγο.
Κύριε Πρόεδρε, κυρίες και κύριοι Βουλευτές, το πρώτο σημείο που θέλω να σταθώ είναι το εξής: Έλεγε ο κ. Χουλιαράκης τον Νοέμβριο του 2016, μιλώντας για τη διαδικασία της έγκρισης προϋπολογισμών και ισολογισμών του 2014: «Έγκριση του ισολογισμού - απολογισμού σημαίνει το εξής. Σημαίνει επικύρωση των δημόσιων οικονομικών μεγεθών από τη Βουλή των Ελλήνων. Σημαίνει, αν θέλετε, συμφωνία πάνω στα βασικά οικονομικά μεγέθη του 2014 και τίποτα περισσότερο». Το λέω αυτό διότι είναι ένα πρώτο σημείο που πρέπει να συνεννοηθούμε. Όταν ψηφίζουμε θετικά ή ψηφίζουμε αρνητικά στα θέματα του ισολογισμού και απολογισμού, αυτό δεν μπορούμε να το κάνουμε υπενδεδυμένο με διάφορες αναφορές που δεν έχουν σχέση με αυτό το συγκεκριμένο. Δηλαδή είναι σαν να λέτε όσοι καταψηφίζετε τον ισολογισμό και τον απολογισμό ότι δεν είναι αυτά τα στοιχεία. Δεν νομίζω να το ισχυρίζεται κάποιος στα σοβαρά αυτό. Με αυτήν την έννοια πραγματικά δεν καταλαβαίνω την καταψήφιση.
Κύριε Μαντά!
Ένα λεπτό, κύριε Κουτσούκο.
Όταν καταψηφίζατε, γι' αυτό το κάνατε;
Περιμένετε. Θα σας εξηγήσω. Δεν καταλαβαίνω τη στάση της συνετής Αντιπολίτευσης. Θυμίζω ότι εμείς ψηφίσαμε τον ισολογισμό - απολογισμό του 2014. Αυτή η φράση που σας διάβασα, αφορούσε μια διαμάχη τότε - δεν ξέρω αν τελικά, κύριε Υπουργέ, κατέληξε στη δήλωση του κ. Αμυρά που ζητήσατε - που σας κατηγορούσαν τότε ότι είχατε ψηφίσει και υποστηρίξει τα μέτρα Σαμαρά - Βενιζέλου. Το θυμίζω, λοιπόν, αυτό για να συνεννοηθούμε. Το δεύτερο σημείο που θέλω να σταθώ είναι το εξής: Προσπάθησα να το πω και στη χθεσινή συζήτηση. Σε αυτήν την Αίθουσα για να έχει μια αξία η συζήτησή μας, πρέπει να συνεννοηθούμε σε ορισμένα βασικά ζητήματα, βασικά μεγέθη, θα έλεγα. Οι ερμηνείες ή οι αντιπαραθέσεις βεβαίως είναι ευπρόσδεκτες. Αφορούν την ιδεολογική και πολιτική σκοπιά που τα βλέπει ο καθένας. Όμως, αυτό που συνεχίζει να συμβαίνει στο Κοινοβούλιο - τουλάχιστον αυτό που εγώ και πολλοί άλλοι συνάδελφοι ζούμε - μια αντιπαράθεση σε ζητήματα τα οποία ήδη έχουν απαντηθεί επανειλημμένα, νομίζω ότι εκεί χρειάζεται μια συνεννόηση, έστω και χωρίς τη δημοσιότητα. Για παράδειγμα, έρχεται και επανέρχεται το θέμα ότι στοίχισε η διακυβέρνηση του ΣΥΡΙΖΑ 100 δισεκατομμύρια ευρώ. Αυτό έχει απαντηθεί με έναν συγκεκριμένο τρόπο, όχι μία φορά, αλλά επανειλημμένες φορές. Δεν μπορεί δηλαδή να επανέρχεται αυτό το θέμα μετά απ' αυτές τις απαντήσεις, οι οποίες δόθηκαν, νομίζω, πάρα πολύ τεκμηριωμένα και συγκεκριμένα και αφορούσαν κατά βάση ότι αυτό ήταν ένα μέγεθος το οποίο αφορούσε στην αναχρηματοδότηση, μάλιστα με πολύ ευνοϊκότερους όρους, δανείων της χώρας μας. Εκτός αν ξεχνάτε ότι μέσα από τη διαδικασία της διαπραγμάτευσης το 2015 είχαμε ένα αποτέλεσμα, που ήταν 20 δισεκατομμύρια λιγότερα σε σχέση με τα πρωτογενή πλεονάσματα που είχατε ήδη συνομολογήσει, με αυτά τα ύψη της ανάπτυξης που υπολογίζατε τη συγκεκριμένη περίοδο, πριν την ανάληψη της διακυβέρνησης από τον ΣΥΡΙΖΑ και τους Ανεξάρτητους Έλληνες. Αν σ' αυτά τα πράγματα - είπα ένα, δυο παραδείγματα - δεν συνεννοηθούμε, δεν μπορούμε να επιχειρήσουμε να κάνουμε παραπέρα συζήτηση. Δηλαδή, είναι μια άγονη διαδικασία η οποία επαναλαμβάνεται συνεχώς, μα συνεχώς. Κάπου, λοιπόν, πρέπει να καταλήξουμε. Ξαναλέω, οι ερμηνείες μπορεί να είναι απολύτως αντιθετικές, διαφορετικές, το ένα, το άλλο, αλλά δεν νομίζω ότι αυτή η συζήτηση είναι γόνιμη ούτε προσφέρει τίποτα ουσιαστικό στην κοινοβουλευτική διαδικασία. Τρίτο σημείο και κλείνω, κύριε Πρόεδρε, για να είμαι σύντομος…
Μην έχετε άγχος. Θα έχετε κι εσείς την ανοχή του Προεδρείου.
Εντάξει. Θέλω να είμαι σύντομος, γιατί νομίζω πρέπει να ολοκληρώσουμε. Μας προσφέρει αυτή η απόσταση - γιατί τώρα είμαστε κοντά στην έναρξη του 2018- τη δυνατότητα για να δούμε με μια, αν θέλετε, πιο ψύχραιμη ματιά τα γεγονότα του 2015 και τα αφηγήματα γύρω από τα γεγονότα του 2015. Διότι ξαναλέω ότι τα γεγονότα νομίζω ότι δεν μπορεί κάποιος να τα αμφισβητήσει εύκολα. Το πως περιγράφονται και αφηγείσαι αυτά τα γεγονότα, από ποια σκοπιά, βεβαίως εκεί υπάρχουν πολλές διαφορετικές οπτικές. Και λέω το εξής: Εμείς έχουμε μια πάρα πολύ συγκεκριμένη οπτική για εκείνην την περίοδο. Την έχουμε αποτυπώσει και αποτιμήσει σε πολλά κείμενα, σε δημόσιους απολογισμούς κ.λπ.. Ο πυρήνας της αμφισβήτησης και αυτό το οποίο συνεχίζει επί τρία χρόνια να διεξάγεται σ' αυτήν την Αίθουσα ως αντιπαράθεση είναι το εξής: Εμείς λέμε ότι κάναμε μια πολύ συγκεκριμένη προσπάθεια το πρώτο εξάμηνο κι αυτή κατέληξε εκεί που κατέληξε. Κάποιοι τη θεωρούν καταστροφική…
Κάποιοι!
Γελάτε! Ναι, κάποιοι τη θεωρούν καταστροφική. Κάποιοι αποτιμούν αυτήν την περίοδο ως μια αγωνιώδη και πολύ επίπονη προσπάθεια σε έναν συσχετισμό πολύ δυσμενή, να μπορέσουμε να βάλουμε ένα λιθαράκι απέναντι στη νεοφιλελεύθερη πολιτική, που είχε πάρει δραματικές διαστάσεις και για τη χώρα και για το σύνολο της Ευρώπης, εγώ θα έλεγα, κι έχουν φανεί αυτά στη συνέχεια. Φτάσαμε στο δημοψήφισμα, φτάσαμε στον επώδυνο συμβιβασμό. Και θυμίζω ένα πράγμα. Από τον Αύγουστο του 2014 μέχρι τον Αύγουστο του 2015 η χώρα δεν πήρε ούτε 1 ευρώ, αν θυμάμαι καλά. Βγάλαμε, λοιπόν, το 2015, αυτήν την πάρα πολύ δύσκολη περίοδο - θα έλεγα, αν μου επιτρέπεται η έκφραση - με πολλές δυσκολίες, αλλά με στάση αξιοπρέπειας και ευθύνης, ουσιαστικής ευθύνης. Διότι δεν υπήρξε ξανά κυβέρνηση - τουλάχιστον όσο θυμάμαι εγώ και τουλάχιστον στη Μεταπολίτευση - που μετά από έναν τέτοιο επώδυνο συμβιβασμό να ήρθε στη διαδικασία της λαϊκής εντολής και να πήρε ξανά τη λαϊκή εντολή. Και αυτό είναι κρίσιμο ιστορικό στοιχείο, το οποίο δεν πρέπει να το ξεχνάμε ούτε μια στιγμή. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Σταματάω, λοιπόν, εδώ. Έχουμε χρόνο να αποτιμήσουμε. Δεν μίλησα για νούμερα εγώ. Νομίζω ότι ο εισηγητής μας και φαντάζομαι και ο Υπουργός θα μιλήσουν για νούμερα. Το μόνο που θέλω να πω - και να κατέβω από το Βήμα - είναι ότι η δικιά μου αίσθηση, παρά τις πολύ μεγάλες δυσκολίες που συνεχίζουμε να έχουμε, λέει ότι είμαστε μέσα στο σχέδιό μας και είμαστε εμείς αυτοί οι οποίοι θα βγάλουμε τη χώρα απ' αυτήν την πολύ δύσκολη μέγγενη των μνημονίων, όχι σε ένα περιβάλλον ανθόσπαρτο, αλλά σε ένα δύσκολο περιβάλλον. Θα τη βγάλουμε τη χώρα από την κρίση. Ευχαριστώ πολύ.
Ευχαριστώ, κύριε συνάδελφε. Ο κ. Παπαχριστόπουλος έχει τον λόγο.
Ευχαριστώ, κύριε Πρόεδρε. Δεν έχω να πω πολλά για τον απολογισμό του οικονομικού έτους 2015 και για τον ισολογισμό της χρήσης από 1-1-2015 μέχρι 31-12-2015. Νομίζω ότι αναλύθηκαν με τον πιο λεπτομερειακό τρόπο και ακούστηκαν πάρα πολλά. Επειδή, όμως, η υπερβολή περισσεύει σ' αυτήν την Αίθουσα και η διαστρέβλωση καμμιά φορά αγγίζει τα όρια της απόλυτης ισοπέδωσης, νομίζω ότι αξίζει να μιλήσουμε μόνο με στοιχεία. Την εκτίμηση τη δικιά μου ή ανθρώπων που συμπαθούν αυτήν την Κυβέρνηση την αφήνω στην άκρη. Θέλω να ξεκινήσω με μια αναφορά του Βόλφγκανγκ Σόιμπλε, όσο και αν σας κάνει εντύπωση. Ο άνθρωπος μας είδε σαν πειραματόζωο που έκανε αγώνα για να μας πετάξει από την Ευρωζώνη. Είχε, όμως, το θάρρος αυτός ο παλιός Γερμανός πολιτικός να πει το εξής - με στοιχεία - σε μια συνέντευξη στον Αλέξη Παπαχελά, στην Καθημερινή: «Θέλω να επαινέσω τον Αλέξη Τσίπρα που είχε το θάρρος, όταν είδε ότι δεν του βγαίνει το πρόγραμμα, να πάει σε εκλογές». Με σαφήνεια το λέει εδώ. Και μάλιστα η τοποθέτηση του Γερμανού πολιτικού τινάζει στον αέρα τη θεωρία ότι η σημερινή πολιτική του Τσίπρα έρχεται σε αντίθεση με την προεκλογική ρητορική του. Εξαρτάται βέβαια για ποιες εκλογές μιλάμε. Γιατί οι εκλογές του Σεπτεμβρίου είναι αόρατες. Όλη η επιχειρηματολογία ξεκινάει μήνες πριν. Θέλω να το επισημάνω αυτό και να προχωρήσω σε κάτι άλλο. Κάθισαν κάποιοι άνθρωποι που είναι επίμονοι πολύ και κοίταξαν τους ισολογισμούς - θέλω να πιστεύω - κάποιων εταιρειών που είναι δυνατές στην ελληνική οικονομία. Να δούμε, λοιπόν, εάν πράγματι καταρρέει η ελληνική οικονομία ή να ακούσω αυτές τις υπερβολές. Έχω μπροστά μου δεκαοκτώ μεγαθήρια εταιρείες. Μια από αυτές είναι η «ΜΕΤΡΟ Α.Ε.Β.Ε.». Έχω τους ισολογισμούς του 2016. Του 2017 θα τους έχουμε σε λίγο. Κάνει μια σύγκριση του 2015 με το 2016. Η «ΜΕΤΡΟ Α.Ε.Β.Ε.», η οποία δραστηριοποιείται στο λιανεμπόριο για όσους δεν το ξέρετε, για το 2016 είχε 1,1 δισεκατομμύρια ευρώ ενώ για το 2015 είχε 736 εκατομμύρια ευρώ, δηλαδή μια αύξηση γύρω στο 27% με 28%. Κάτι αντίστοιχο συμβαίνει με την «WIND», την «VODAFONE», τη «ΔΕΠΑ», την «AEGEAN AIRLINES», τη «ΓΕΚ ΤΕΡΝΑ». Τις έχω μπροστά μου. Έχω και τα νούμερα και δεν μπορεί να τα αμφισβητήσει κανένας. Με τα «ΕΛΛΗΝΙΚΑ ΠΕΤΡΕΛΑΙΑ», με τη «ΜΟΤΟΡ ΟΙΛ», με τη «ΔΕΗ», με τον «ΟΠΑΠ», με τον «ΟΤΕ», με τον «ΒΑΣΙΛΟΠΟΥΛΟ», με την «ΕΛΛΑΚΤΩΡ», με τον «ΣΚΛΑΒΕΝΙΤΗ», με τη «FOLIΕ FOLIE», με την «ΙΝΤΡΑΛΟΤ». Ισολογισμός τέλος 2016, τέλος 2015. Όλοι αυτοί θέλω να πιστεύω ότι δεν είναι φίλοι μας. Προεξοφλούν όμως ότι κάτι θετικό γίνεται και κάτι αλλάζει. Θεωρώ ακόμα σκόπιμο να αναφέρω πως έτυχε και ήρθαν πάλι στην επιφάνεια κάτι ταμπέλες που τις είχαμε ξεχάσει: «ΦΙΞ», «ΑΛΦΑ», «ΚΑΤΣΕΛΗΣ», «ΙΖΟΛΑ», «ΕΣΚΙΜΟ». Όλοι αυτοί προεξοφλούν ότι κάτι καλό πάει να γίνει. Θέλω ακόμα, για να συνεννοούμαστε με στοιχεία, να θυμίσω ότι έγινε μια κίνηση κλειδί πρόσφατα. Απόφαση της Κυβέρνησης να προχωρήσει σε αναδιάρθρωση ομολόγων ύψους 29,7 δισεκατομμύρια. Γύρω στα 30 δισεκατομμύρια. Στόχος η εξομάλυνση της καμπύλης των επιτοκίων που αποτελεί προϋπόθεση για την επάνοδο της χώρας στις αγορές. Τριάντα δισεκατομμύρια. Είναι ένας έμμεσος τρόπος για ρευστότητα. Θέλω ακόμα να θυμίσω ότι το δεκαετές ομόλογο είναι στα χαμηλότερα δυνατά, όπως ήταν το 2009: 5,1% για την ακρίβεια 5,6%. Και κατεβαίνει. Πιστεύω ότι πολύ σύντομα θα ξεπεράσει και το ιστορικό 5%. Θέλω ακόμα να θυμίσω ότι στο πλαίσιο της εφαρμογής των βραχυπρόθεσμων μέτρων ελάφρυνσης του ελληνικού χρέους, τα εγχώρια τραπεζικά ιδρύματα κάθε μήνα προχωρούν στη μετακίνηση των ομολόγων EFSF από τη διατραπεζική αγορά REPOS προς τον Ευρωπαϊκό Μηχανισμό Σταθερότητας με αντάλλαγμα μετρητά. Η συγκεκριμένη ανταλλαγή ξεκίνησε τον Φεβρουάριο και οι τράπεζες έχουν εξοικονομήσει γύρω στα 25 δισεκατομμύρια. Θα μπορούσα αυτήν τη στιγμή να σας αναφέρω κι άλλα κι άλλα. Γύρω στα 100 δισεκατομμύρια αυτήν τη στιγμή, το 1/3 του χρέους μόνο με ό,τι είχε γίνει πριν… [[Στο σημείο αυτό κτυπάει προειδοποιητικά το κουδούνι λήξεως της ομιλίας του κυρίου Βουλευτή]] Έχω λίγο χρόνο ακόμα, κύριε Πρόεδρε;
Βεβαίως.
Και πότε; Πριν ακόμα μπούμε στην ποσοτική χαλάρωση. Τα δε επιτόκια θα κυμανθούν γύρω στο 1,6% με 1,8%. Δεν έχω άλλο τρόπο να απαντήσω στην κινδυνολογία, την υπερβολή και την καταστροφολογία. Μόνο με στοιχεία. Θα πω ακόμα ότι ο Σόιμπλε είναι παροπλισμένος στη Βουλή της Γερμανίας. Τιμητική θέση, αλλά απλά τιμητική. Ο Γερούν Ντάισελμπλουμ φεύγει σε λίγο καιρό. Το «Γερούν γερά» δεν θα το ξεχάσει κανείς φαντάζομαι. Θέλω ακόμα να θυμίσω ότι οι ίδιοι άνθρωποι όμως, αυτή η Κυβέρνηση, είναι εκεί. Δεν λέμε μεγάλες κουβέντες. Δεν θριαμβολογούμε γι' αυτό. Είναι εκεί. Θέλετε οι τρέλες του Τραμπ, θέλετε η ανεξέλεγκτη πολιτική του Ερντογάν, θέλετε η ανοησία, η απόλυτη αδιαλλαξία ότι «η Ευρώπη είναι γερμανική, τελεία και παύλα», που ανάγκασε τη Μεγάλη Βρετανία να φύγει; Κατάλαβαν πια ότι καινούρια εστία έντασης και ανασφάλειας δεν υπάρχει. Εγώ να το δεχθώ κι αυτό. Κι έπεσαν όλοι πάνω, στην κυριολεξία όλοι, να βοηθήσουν αυτήν την Κυβέρνηση. Εγώ πιστεύω ότι έκανε έναν άθλο. Όσοι καταγράψουν αργότερα την ιστορία, μετά από δέκα - είκοσι χρόνια, θα δείτε ότι αυτό το πράγμα θα το λένε. Τελειώνω, λέγοντας το εξής. Άκουσα πάλι κινδυνολογίες. Και εχθές. «Φύγετε, κάντε, φτιάχτε». Για ποιον λόγο; Γιατί; Αφού βλέπετε ότι δεν σας βγαίνει αυτή η υστερική αντίδραση, αυτή η υπερβολή, αυτή η καταστροφολογία. Δεν σας βγαίνει. Καιρός είναι, λοιπόν, να δούμε σοβαρά πως δούλεψε αυτή η Κυβέρνηση, πως φτάνει σ' αυτά τα αποτελέσματα και πως θα φτάσει και σε άλλα. Ξέρουμε όλοι ότι σχεδόν έχει προεξοφληθεί η επιτυχία της τρίτης αξιολόγησης. Όχι εύκολα. Έγινε προσπάθεια φοβερή. Ξέρουμε όλοι ότι στο τέλος του Αυγούστου οριστικά και καθαρά θα έχουμε βγει από τα μνημόνια. Επιτήρηση θα συνεχίσει να υπάρχει, όπως υπάρχει σε όλες τις χώρες και η χώρα αλλάζει, παρότι έτυχαν οι πιο αντίξοες συνθήκες. Πιο αντίξοες δεν μπορεί να γίνουν, γιατί αυτό που έγινε πριν από πέντε μέρες στη Μάνδρα συμβαίνει κάθε εκατό χρόνια και αν υπάρχει ιστορικό προηγούμενο, ας μου το πει κάποιος. Και προς τιμήν τους οι άνθρωποι που πλήρωσαν πολύ ακριβά - ήταν μεγάλο το τίμημα - αυτήν την καταστροφή, έχουν διαύγεια. Δεν είπανε πράγματα που δεν κολλάνε και δεν έχουν ειρμό. Ξέρουν πολύ καλά ποιος φταίει. Κάνω και μία πρόβλεψη: Η Μάνδρα και η Νέα Πέραμος θα μείνουν στην ιστορία σαν δύο κοινότητες, πόλεις, όπου η έγκαιρη - προσέξτε, για να γίνει κατανοητό - αντιμετώπιση που έγινε θα δείτε ότι θα έχει τα τελείως αντίθετα αποτελέσματα από αυτά που πιστεύανε κάποιοι άλλοι. Ευχαριστώ πολύ.
Ευχαριστώ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τρεις εκπαιδευτικοί συνοδοί τους από το 4ο Δημοτικό Σχολείο Αργοστολίου Κεφαλληνίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο συνάδελφος κ. Καβαδέλλας έχει τώρα τον λόγο.
Ευχαριστώ πολύ, κύριε Πρόεδρε. Αξιότιμοι κυρίες και κύριοι συνάδελφοι, θα μου επιτρέψετε ως Βουλευτής του Νομού Αττικής να αναφερθώ για ένα λεπτό στην αντιμετώπιση των ανυπολόγιστων συνεπειών της καταστροφής στις περιοχές της αδικημένης δυτικής Αττικής και να κάνω κάποιες παρατηρήσεις. Άκουσα διά στόματος του Υπουργού Επικρατείας μία σειρά μέτρων στήριξης και την πλήρη καταγραφή των ζημιών. Εκείνο το οποίο είναι ανησυχητικό είναι ότι στα χίλια διακόσια σπίτια που καταγράφηκαν και ελέγχθησαν, τα χίλια παρουσιάζουν σοβαρές ζημιές. Συγκεκριμένα, λοιπόν, όπως είπατε, θα δοθούν 1.000 ευρώ το τετραγωνικό για ανακατασκευή κατοικίας, 500 για ανακατασκευή επαγγελματικού χώρου κ.λπ.. Όμως, κύριοι συνάδελφοι, εκείνο που ανεφέρθη τελικά είναι ότι το 60% αυτής της χρηματικής βοήθειας, της αρωγής, θα είναι δωρεάν κρατική αρωγή και το 40% ένα άτοκο δάνειο, το οποίο βεβαίως θα επιφορτιστούν οι ήδη επιφορτισμένοι με δάνεια, με χίλια δυο προβλήματα που έχουν όλοι οι Έλληνες σήμερα, οφειλές, διακανονισμούς, σε υπηρεσίες κοινής ωφέλειας, κάρτες. Τώρα θα τους δώσουμε κι άλλο ένα δάνειο. Και επειδή είναι ευθύνη κρατική αυτό που συνέβη - και δεν είναι μόνο του ΣΥΡΙΖΑ, αλλά είναι και των προηγούμενων κυβερνήσεων, δεν μπορούμε να τα αποδώσουμε όλα εις βάρος των ΣΥΡΙΖΑ - ΑΝΕΛ, είναι χρόνιες ασθένειες - μπορούν οι πόροι να βρεθούν και να προχωρήσουμε σε κρατική επιχορήγηση 100%. Μπορούν δηλαδή οι πόροι να ζητηθούν μέσω της Ευρωπαϊκής Ένωσης με την ενεργοποίηση του ταμείου αλληλεγγύης και του μηχανισμού πολιτικής προστασίας. Και τώρα θα μπω στο κυρίως θέμα: Ευημερούν οι αριθμοί, όμως οι πολίτες πάσχουν και κάθε μέρα βρίσκουν στην τσέπη τους λιγότερα χρήματα. Βασίζεται λοιπόν ο ισολογισμός - απολογισμός του κρατικού προϋπολογισμού του 2015 αποκλειστικά στην υπερφορολόγηση. Φορολογείτε ακόμα και τον αέρα. Τα αποτελέσματα της υπερφορολόγησης είναι δυστυχώς πενιχρά, καθώς, όπως έχουμε ήδη τονίσει επανειλημμένα, χωρίς ανάπτυξη, μέσω επενδύσεων τρώμε τις σάρκες μας. Ως εκ τούτου αναφορικά με τα παρουσιασθέντα στοιχεία ισολογισμού του 2015 η χαμηλή εισπραξιμότητα άμεσων και έμμεσων φόρων, προστίμων και σημαντικών ποινών παρελθόντων ετών οδήγησε σε αύξηση του εισπρακτέου υπολοίπου. Χαρακτηριστικά αναφέρουμε, βάσει των στοιχείων του ισολογισμού για το 2015, ότι βεβαιώθηκαν πρόστιμα ύψους 29 δισεκατομμυρίων ευρώ. Από τα 29 δισεκατομμύρια, όμως, διεγράφησαν περίπου 110 εκατομμύρια, ενώ εισπράχθηκαν μόλις 50 εκατομμύρια ευρώ. Κομβικό, λοιπόν, στοιχείο στην ανάλυση αυτή αποτελεί το ότι από τα 29 δισεκατομμύρια μόνο τα 4 δισεκατομμύρια αποτελούν απαιτήσεις για την περίοδο 1976-2005, ενώ τα υπόλοιπα 25 δισεκατομμύρια αφορούν την περίοδο 2006-2015, δηλαδή τα προηγούμενα χρόνια των μνημονίων. Ιδιαιτέρως ανησυχητικά ήταν και τα στοιχεία για τις ληξιπρόθεσμες οφειλές του δημοσίου προς τους ιδιώτες, καθώς μία ιδιότυπη στάση πληρωμών κυριάρχησε σε όλες τις υποχρεώσεις του δημοσίου που στο τέλος του 2014 ήταν περίπου 3,8 δισεκατομμύρια ευρώ και στο τέλος του 2015 ανήλθαν στα 6 εκατομμύρια ευρώ. Είναι χαρακτηριστική δε η συμπάθεια της Κυβέρνησης προς την έμμεση φορολογία, μία φορολογία που παρεμπιπτόντως και θεωρητικά δεν έχει αριστερό πρόσημο, καθώς πληρώνεται εξίσου οριζόντια αυτή η φορολογία, πληρώνεται εξίσου από όλους τους πολίτες ανεξαρτήτως του εισοδήματος. Βέβαια, η Αριστερά που υποβόσκει μέσα στην ιδεολογία της Κυβέρνησης δεν επιθυμεί την ειδική πρωτοβουλία και αρκείται να μοιράζει τη μιζέρια, παίρνει από τη μία τσέπη, τα βάζει στην άλλη και έτσι προχωράμε μπροστά. Ως πότε; Θα σας φέρω μερικά απλά παραδείγματα για να τα καταλάβει και ο κόσμος που παρακολουθεί. Όποιος έχει πισίνα στον κήπο του, πρέπει να τον πείσουμε να φτιάξει και άλλη μια στην ταράτσα, αντί να του πούμε να την μπαζώσει. Γιατί; Γιατί εκεί απασχολούνται πέντε άτομα: αυτός που την καθαρίζει, αυτός που φροντίζει τον καυστήρα, τα φίλτρα, κ.λπ.. Όποιος είχε ένα τρίμετρο βαρκάκι, του βάλατε και τεκμήρια και φόρους και το εγκατέλειψε. Έπρεπε να τον πείσουμε αυτόν που είχε το τρίμετρο βαρκάκι να πάρει δεκάμετρο, να πάει και μέχρι την Αίγινα, να πάρει την παρέα του και να πάνε σε μία ταβέρνα, να αρχίσει να κινείται η οικονομία. Γιατί η οικονομία από πού θα κινηθεί; Επενδύσεις δεν πρόκειται να γίνουν. Από εμάς, από τις δικές μας τις μικρές πρωτοβουλίες ό,τι γίνει. Βάλατε, τέλος πάντων, φόρους στα αυτοκίνητα, πολυτελή διαβίωση οι τέσσερις ρόδες. Η ασφάλεια του κόσμου θεωρείται πολυτελής διαβίωση, διότι όταν υποχρεώνεις κάποιον την οικογένειά του να την μετακινεί με ένα αυτοκίνητο δεύτερης, τρίτης κατηγορίας, σε ένα ατύχημα θα ξεκληριστεί. Αυτό δεν το λαμβάνετε υπ' όψιν. Εν πάση περιπτώσει τώρα μεθαύριο έρχεται η ρύθμιση για τα τουριστικά σκάφη. Εκεί χτυπήσατε τα τουριστικά σκάφη. Και ακούστε το αστείο της ιστορίας. Απαγορεύεται δεύτερο απόπλου την ίδια ημέρα. Δηλαδή, να σας φέρουν χρήματα, ΦΠΑ, οι πολίτες δεν μπορούν δύο φορές την ίδια μέρα, ό,τι κάνετε με την πρώτη μπάζα. Δεν καταλαβαίνω τη λογική σας. Θα κλείσω, γιατί ο χρόνος περνάει και θέλω να σέβομαι τον χρόνο και είναι δείγμα και πολιτικού ανδρός θα έλεγα. Υπό το φως των ανωτέρω, λοιπόν, έχουμε κάποιους προβληματισμούς και ακόμα περισσότερο γιατί βλέπουμε τον εκτροχιασμό της οικονομίας, όπως συνεχίστηκε με επιτάχυνση το 2015 από την συγκυβέρνηση ΣΥΡΙΖΑ, που είχατε πάρει την εξουσία ψευδόμενοι δυστυχώς ότι θα κλείσετε τον φαύλο κύκλο των μνημονίων, ότι θα σκίζατε σε μία μέρα τα μνημόνια και θα βγάζατε τη χώρα από αυτό το τέλμα, ο ΕΝΦΙΑ, άδικος φόρος, θα τον πετάγατε στα σκουπίδια με μιας. Εν πάση περιπτώσει πήρατε την εξουσία, τουλάχιστον, να είστε υπεύθυνοι στον θεσμό της εξουσίας και να δείτε πώς μπορούμε μέσα από την ανάπτυξη, τις επενδύσεις δηλαδή, να βγούμε από το τέλμα. Ευχαριστώ.
Ευχαριστώ, κύριε συνάδελφε. Κυρίες και κύριοι συνάδελφοι, τη συζήτηση θα κλείσει ο κύριος Υπουργός.
Έχουμε δευτερολογίες. Θέλουμε να μιλήσουμε.
Τι να μιλήσετε; Δεν προβλέπει ο Κανονισμός δευτερολογίες. Δεν προβλέπει. Να συνεννοηθείτε με το Προεδρείο να σας δώσει την δυνατότητα το καταλαβαίνω.
Ο προηγούμενος Πρόεδρος αυτό είπε.
Μα, δευτερολογίες δεν προβλέπει στη σημερινή διαδικασία ο Κανονισμός. Δεν είναι τυπικό το θέμα. Απλώς σας το λέω να το ξέρετε.
Μπορούμε να μιλήσουμε;
Μπορείτε να μιλήσετε, κύριε συνάδελφε, γιατί υπάρχει ανοχή από το Προεδρείο, αλλά δεν δικαιούστε. Πόσο χρόνο θέλετε;
Δέκα λεπτά.
Τον λόγο έχει ο κ. Δημήτριος Μάρδας.
Αγαπητές συναδέλφισσες και αγαπητοί συνάδελφοι, συμπληρώνω κάτι σε ό,τι αφορά τον ισολογισμό και απολογισμό. Δεν είναι μέσο στρατηγικής ή αποτύπωση στρατηγικής ο ισολογισμός - απολογισμός. Είναι μία αποτύπωση διαχειριστική μεγεθών που έχουν προϋπολογιστεί. Ποιο είναι το ζητούμενο του ισολογισμού και του απολογισμού; Είναι μία απλή ερώτηση. Συμπίπτουν τα στοιχεία τα απολογιστικά με τα προϋπολογισθέντα, είτε διαφωνούμε είτε συμφωνούμε; Αν συμπίπτουν, έχει καλώς. Εδώ πρέπει κάποιος να πει «αποδέχομαι τον ισολογισμό και τον απολογισμό». Αν δεν συμπίπτουν και υπάρχουν τρομακτικές αποκλίσεις, οι οποίες εκτροχιάζουν την οικονομία, το χρέος, το δάνειο ή οτιδήποτε άλλο, τότε κάποιος, ακόμα κι αν συμφωνεί με τον προϋπολογισμό, κανονικά πρέπει να πει «διαφωνώ με τα απολογιστικά στοιχεία». Εδώ δεν έχουμε εκτροχιασμό της οικονομίας με τα στοιχεία. Κάποιες αποκλίσεις υπάρχουν. Εύλογο είναι να υπάρχουν, αλλά το χρέος δεν αυξήθηκε, οι δαπάνες δεν αυξήθηκαν, ο δανεισμός της χώρας δεν αυξήθηκε σε τέτοιο βαθμό ώστε να προκαλέσει εκτροπή της οικονομίας. Ως εκ τούτου, δεν δικαιολογείται η καταψήφιση του ισολογισμού και του απολογισμού από τη στιγμή - επαναλαμβάνω - που δεν υπάρχει εκτροπή των μεγεθών αυτών που οδήγησαν στη διαμόρφωση ενός προϋπολογισμού, είτε συμφωνούμε είτε διαφωνούμε. Έρχομαι στους αγαπητούς συναδέλφους και σε ό,τι αφορά την παρουσίασή τους. Κατ' αρχάς το 70% των παρουσιάσεων, όπως ξέρετε, ήταν εκτός θέματος. Ελάχιστα ακούστηκαν για τον ισολογισμό και τον απολογισμό, που είναι μία τεχνική συζήτηση, το θέμα του ισολογισμού και του απολογισμού. Ο κ. Φορτσάκης μίλησε εννιά λεπτά για τον προϋπολογισμό του 2018, για το 2017, για τα καταστροφικά έτη και οτιδήποτε άλλο και αφιέρωσε λίγα λεπτά στον ισολογισμό - απολογισμό. Το ίδιο έγινε και με τους αγαπητούς άλλους συναδέλφους. Άλλος θυμήθηκε την άμυνα, άλλος θυμήθηκε διάφορα άλλα στοιχεία. Κύριε Κουτσούκο, το 2015 δεν είχαμε μείωση του ΑΕΠ κατά 3%. Είχαμε μείωση του ΑΕΠ κατά 0,2%. Ακούστηκαν διάφορα πράγματα. Βέβαια ερχόμενος στο καταστροφικό έτος, το 2015, απλά και μόνο θα σας κάνω κάποιες αναφορές του Ευρωπαϊκού Ελεγκτικού Συνεδρίου, σύμφωνα με την έκθεση που κατέθεσε και που έχουν σχέση με την περίοδο 2010-2014 και παρεμπιπτόντως 2015. Κι αναφέρομαι σε ορισμένα στοιχεία για να δούμε τι ήταν και τι δεν ήταν καταστροφικό. Σελίδα 7 της έκθεσης που την έχετε όλοι στα χέρια σας για την Ελλάδα: Οι στόχοι επιτεύχθηκαν - αναφέρεται στα δύο προγράμματα - αλλά σε περιορισμένο βαθμό. Σελίδα 8: Μέτρα για το 2010 και αναδιάρθρωση του χρέους 2012 αποδείχθηκαν ανεπαρκή. Σελίδα 10: Τα προηγούμενα προγράμματα δεν μπόρεσαν να αποκαταστήσουν την ικανότητα της χώρας να χρηματοδοτεί τις ανάγκες της για τις αγορές, λόγω αδυναμιών υλοποίησης. Αναφέρονται στα δύο προηγούμενα προγράμματα. Συνεχίζω: Εξαγωγές, στέρηση σαφούς στρατηγικής, έλλειψη στρατηγικής για τη δημοσιονομική εξυγίανση με σκοπό την ανάπτυξη. Αν διαβάσετε δε το παράρτημα 6, θα διαπιστώσετε τις αποκλίσεις που υπήρχαν το 2014, 2013, 2012, αποκλίσεις οι οποίες ήταν απίθανο να οδηγήσουν στις προβλέψεις του 2018.
Του 2015.
Του 2018, όχι του 2015. Διότι το 2014, σύμφωνα με το μεσοπρόθεσμο, ήταν το πρώτο έτος - πολύ καλή η παρατήρησή σας - προβλέψεων για το 2018. Όταν εκτροχιάζεται η πρώτη χρονιά των προβλέψεων, είναι εύλογο ότι η τελευταία χρονιά των προβλέψεων δεν μπορεί να επιβεβαιωθεί. Ποιο είναι το συμπέρασμα της έκθεσης; Η έκθεση λέει με σαφήνεια ότι η επιτροπή δεν έκανε τη δουλειά που έπρεπε να κάνει και με σαφήνεια λέει η έκθεση ότι οι πολιτικές που ακολουθήθηκαν από το 2010 μέχρι το 2014 δεν ήταν οι προσήκουσες πολιτικές. Επίσης, σημειώνει η έκθεση ότι το 2012 περιμέναμε ανάκαμψη. Και αυτή δεν ήρθε. Γιατί - επαναλαμβάνω - οι πολιτικές δεν ήταν οι προσήκουσες. Αυτό δεν είναι δικό μας συμπέρασμα. Είναι συμπέρασμα του Ευρωπαϊκού Ελεγκτικού Συνεδρίου. Άρα ποια είναι η επόμενη σκέψη μετά από αυτό το συμπέρασμα; Έπρεπε με κάθε τρόπο να αλλάξει αυτό το μίγμα της πολιτικής. Αυτό έγινε αντιληπτό από τους θεσμούς πέρυσι. Από μία πλειάδα επιστημόνων - αφήνω τον ΣΥΡΙΖΑ - έγινε αντιληπτό, όχι μόνο το 2015, αλλά και πολύ νωρίτερα. Άρα η προσπάθεια για να αλλάξει αυτό το μίγμα πολιτικής, όπως εκδηλώθηκε το 2015 ως στρατηγικός στόχος, ήταν μια προσπάθεια η οποία έπρεπε να γίνει, είτε από εμάς είτε από οποιαδήποτε άλλη κυβέρνηση βρισκόταν στην εξουσία. Ευχαριστώ.
Ευχαριστώ, κύριε συνάδελφε.
Κύριε Πρόεδρε, θα ήθελα τον λόγο.
Κύριε Κουτσούκο, θέλετε τον λόγο; Ρωτάω γενικά ποιοι θέλουν να μιλήσουν, παρά το ότι δεν προβλεπόταν η διαδικασία.
Σέβομαι τον Κανονισμό, αλλά επειδή ο κύριος συνάδελφος δευτερολόγησε, θα ήθελα να κάνω ένα σχόλιο.
Έχετε τον λόγο, κύριε συνάδελφε.
Το πρώτο σχόλιο είναι ότι αν πιστέψουμε αυτά που είπε ο κύριος συνάδελφος στη δευτερολογία του, πρέπει να καταψηφίσουμε όλοι τον απολογισμό. Διότι τι είπε ο κύριος συνάδελφος; Είπε «αν η εκτέλεση δεν είναι πιστή σύμφωνα με τον προϋπολογισμό, τότε πρέπει να καταψηφίσουμε». Διαβάζω από την εισηγητική έκθεση του 2016 του ΣΥΡΙΖΑ ότι η πρόβλεψη του προϋπολογισμού, που προκύπτει από το άθροισμα των εσόδων μείον τις δαπάνες κ.ο.κ. - ξέρουμε πώς προκύπτει - ήταν ότι έπρεπε να έχουμε πρωτογενές αποτέλεσμα της Γενικής Κυβέρνησης 5,5 δισεκατομμύρια και είχαμε -348 εκατομμύρια. Άρα δεν υπάρχει πιστότητα στην εκτέλεση του προϋπολογισμού. Δεν θέλω να αναφέρω όλα τα νούμερα, διότι αυτό γίνεται αντιληπτό. Άρα κύριε συνάδελφε, γιατί ψηφίζετε; Θέλω, επίσης, να πω, απαντώντας στον κ. Μαντά, ότι εμείς δεν αμφισβητήσαμε την πιστότητα των στοιχείων του απολογισμού, σε ό,τι αφορά την εκτέλεση. Αμφισβητήσαμε τη διαχείριση που οδήγησε στα επόμενα προβλήματα, τα οποία παρέθεσα, κύριε συνάδελφε. Και επειδή εσείς κάνατε μία έκκληση να συνεννοηθούμε, στην οποία εμείς ως συνετή Αντιπολίτευση, χωρίς να μιμούμαστε τη δική σας ιστορία ως αντιπολίτευση, θέλουμε να συμφωνήσουμε, εγώ στην επιτροπή που συζητήσαμε τον απολογισμό, χαιρέτησα τη δήλωση του κ. Χουλιαράκη και ευχήθηκα αυτό να γίνει πολιτική της Κυβέρνησης, ότι θα μπορούσαμε να εξετάσουμε την εξέλιξη των οικονομικών μεγεθών από την εποχή που μπήκαμε στην ΟΝΕ μέχρι τώρα. Αυτό σημαίνει την αποδοχή της πρότασής μας για εξεταστική επιτροπή, την οποία έχετε απορρίψει, καθώς προστατεύετε τον κρυφό εταίρο της Κυβέρνησης. Ευχαριστώ, κύριε Πρόεδρε.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Πρόεδρε, κυρίες και κύριοι Βουλευτές, θα ξεκινήσω κι εγώ εκτός θέματος, με αφορμή την τοποθέτηση ειδικού αγορητή για το θέμα της παιδικής φτώχειας, πάλι με αφορμή τη σημερινή δημοσίευση των στοιχείων από τη Eurostat. Διάβασα κι εγώ με προσοχή κι ενδιαφέρον τα αποτελέσματα της έκθεσης και θέλω να σταθώ σε τέσσερα σημεία που μου έκαναν εντύπωση. Το πρώτο σημείο είναι ότι το ποσοστό των παιδιών στη χώρα μας που ήταν σε κίνδυνο φτώχειας ή που είχαν σοβαρές υλικές στερήσεις το 2010, τη χρονιά που ξεκινάει η περιπέτεια της ελληνικής οικονομίας, ήταν ήδη πολύ μεγάλο, ήταν ήδη στο 28% του παιδικού πληθυσμού. Δεύτερη παρατήρηση. Η μεταβολή του ποσοστού από το 2010 έως το 2016, ένα επιπλέον 8%, πάμε από το 28% στο 36%, είναι η μεγαλύτερη στην Ευρωπαϊκή Νομισματική Ένωση και φέρνει τη χώρα πρώτη σε ποσοστό παιδιών που εκτίθενται στον κίνδυνο φτώχειας ή βιώνουν σοβαρές υλικές στερήσεις. Ήμασταν πρώτοι στην Ευρωζώνη και τρίτοι στην Ευρωπαϊκή Ένωση. Τρίτο στοιχείο που παρατήρησα και μου έκανε εντύπωση, είναι ότι αυτό δεν είναι η μοίρα των χωρών που γνώρισαν δημοσιονομική προσαρμογή. Η αλήθεια είναι ότι η δική μας περίπτωση είναι ειδική, γιατί το μέγεθος της προσαρμογής δεν έχει προηγούμενο, δεν μπορεί να συγκριθεί με αντίστοιχα επεισόδια στο παρελθόν ή με την εμπειρία της Πορτογαλίας, της Κύπρου και της Ιρλανδίας. Παρ' όλα αυτά, πρόσεξα ότι το ίδιο διάστημα στην Ιρλανδία το ποσοστό των παιδιών που εκτίθενται στον κίνδυνο φτώχειας μειώθηκε, ενώ και η Ιρλανδία πέρασε μνημόνιο. Στην Πορτογαλία παρέμεινε σταθερό. Άρα, δεν είναι αναπόδραστη μοίρα η αύξηση της παιδικής φτώχειας. Τέταρτον, που δεν λέει η έκθεση, αλλά το έχω παρακολουθήσει τον τελευταίο ενάμιση χρόνο στα πλαίσια της δουλειάς που κάνει το Συμβούλιο Οικονομικών Εμπειρογνωμόνων, κι αυτό έχει μεγάλη σημασία, υπάρχει επιδείνωση της σχετικής θέσης αυτής της ηλικιακής κατηγορίας, των παιδιών δηλαδή, σε σύγκριση με όλες τις άλλες ηλικιακές κατηγορίες. Για να το πω απλά, αν κάποιοι χτυπήθηκαν περισσότερο από την πολυετή ύφεση, την πολιτική κρίση των τελευταίων ετών, ήταν τα παιδιά. Και το λέω για δύο λόγους. Ο πρώτος λόγος είναι ότι όλη η προσπάθεια που κάνει η Κυβέρνηση, ακόμα κι αυτό που ψηφίσαμε χθες, το κοινωνικό μέρισμα, έχει πρώτο στόχο, από εδώ και πέρα, από το 2017 και μετά, την αντιμετώπιση των συνεπειών ειδικά της παιδικής φτώχειας. Αυτό που κάναμε χθες μειώνει τη φτώχεια το 2017, σε σχέση με το 2016, κατά 1,4%. Και μιλάω σε πρώτο πληθυντικό, γιατί σχεδόν το σύνολο της Βουλής στήριξε τη διανομή του κοινωνικού μερίσματος. Ο δεύτερος λόγος είναι ότι η προσπάθεια που κάναμε - και δεν ήταν εύκολη, αλλά ήταν επιτυχής - για την ανακατανομή πρωτογενών λειτουργικών δαπανών του δημοσίου από δράσεις που δεν έχουν μεγάλη κοινωνική αποδοτικότητα - θα έλεγα έχουν σχεδόν μηδενική - σε άλλες δράσεις με υψηλή κοινωνική αποδοτικότητα, έχει πάλι ως στόχο την αντιμετώπιση της παιδικής φτώχειας. Και αναφέρομαι σε τρεις δράσεις: Πρώτον, την ενίσχυση των οικογενειακών επιδομάτων στον προϋπολογισμό, που σήμερα κατέθεσα, κατά 160 εκατομμύρια ευρώ και ειδικά την ενίσχυση του οικογενειακού επιδόματος για το πρώτο και δεύτερο παιδί, δεύτερον, την ενίσχυση των σχολικών γευμάτων κατά 50 εκατομμύρια ευρώ και τρίτον, την επέκταση του θεσμού των βρεφονηπιακών σταθμών κατά επιπλέον 30 εκατομμύρια ευρώ. Γιατί ξέρουμε ότι η παιδική φτώχεια δεν στερεί μόνο από το παιδί, στερεί και από την κοινωνία, στερεί από το παραγωγικό δυναμικό της χώρας μακροπρόθεσμα μειώνοντας το ανθρώπινο κεφάλαιο. Να συμπληρώσω, επίσης, ότι και ένα μεγάλο μέρος των δράσεων που ήδη έχουμε νομοθετήσει για το 2019 στα περίφημα αντίμετρα, έχουν πάλι στόχο την παιδική φτώχεια. Είναι το νούμερο ένα πρόβλημα της χώρας, μαζί με την ανεργία προφανώς. Συνδέονται, όμως, διότι η παιδική φτώχεια παρουσιάζεται κυρίως στις οικογένειες που δεν έχουν ούτε έναν εργαζόμενο. Να πάω τώρα στο δεύτερο σημείο. Το δεύτερο σημείο είναι το εξής: Αναγνωρίζουμε όλοι το πρόβλημα. Το αναγνώρισε πρώτος σήμερα στην Ολομέλεια ο ειδικός αγορητής του Ποταμιού. Δεν υπάρχουν εύκολες λύσεις. Δεν υπάρχουν δωρεάν λύσεις. Αν θέλουμε να ενισχύσουμε προγράμματα καταπολέμησης της παιδικής φτώχειας, από κάπου πρέπει να βρεθούν οι πόροι. Και μάλιστα σε ένα εξαιρετικά δυσμενές δημοσιονομικό περιβάλλον - που νομίζω ότι όλοι αναγνωρίζουμε - το να βρεις αλλού πόρους είναι δύσκολο, έχει εξαιρετικά δύσκολη πολιτική οικονομία. Δεν μπορώ, λοιπόν, να καταλάβω την εμμονή της Αντιπολίτευσης να επιμένει, χωρίς να βλέπει το πρόβλημα συνολικά, είτε σε φοροαπαλλαγές, χωρίς να εξηγεί πώς θα χρηματοδοτήσουμε εάν μειώσουμε τους φόρους τέτοιου είδους προγράμματα, είτε από την άλλη πλευρά να επιμένει οριζόντια σε περικοπή των κοινωνικών δαπανών. Είναι μία συζήτηση που πρέπει να γίνει με ωριμότητα. Προφανώς υπάρχουν σημαντικές πολιτικές διαφορές ανάμεσα στις πτέρυγες του Κοινοβουλίου. Δεν υπάρχουν, όμως, δωρεάν λύσεις. Εάν θέλουμε να καταπολεμήσουμε την παιδική φτώχεια, από κάπου πρέπει να βρούμε τους πόρους. Να περάσω τώρα στο θέμα της ημερήσιας διάταξης που είναι ο απολογισμός, ο ισολογισμός και η εκτέλεση του προϋπολογισμού του 2015. Να πω ότι το έτος 2015 έχει τουλάχιστον μία ιδιαιτερότητα. Ο προϋπολογισμός που κατατέθηκε αντίστοιχα σαν σήμερα τον Νοέμβριο του 2014, κατατέθηκε από ένα τμήμα του ελληνικού Κοινοβουλίου, από την κυβέρνηση της Νέας Δημοκρατίας και του ΠΑΣΟΚ. Αμέσως, όμως, μετά τις εκλογές του Ιανουαρίου του 2015 ήταν η Κυβέρνηση της Αριστεράς που κλήθηκε να διαχειριστεί τα δημόσια οικονομικά της χώρας. Εγώ θέλω να σταθώ λίγο στις προβλέψεις του προϋπολογισμού του 2015. Ο προϋπολογισμός του 2015, λοιπόν, προέβλεπε δημοσιονομικό αποτέλεσμα για το 2014- το σημερινό δημοσιονομικό αποτέλεσμα για το τρέχον έτος, το 2017, είναι πλεόνασμα 2,44% - της τάξης των 686.000.000 ευρώ - αν διαβάζω καλά - ή 0.3% του Ακαθάριστου Εγχώριου Προϊόντος. Προέβλεπε ταυτόχρονα αποτέλεσμα για το 2015, με το κλείσιμο δηλαδή του προϋπολογισμού, 5.617.000.000 ευρώ. Η διαφορά ανάμεσα στο κλείσιμο του προϋπολογισμού του 2014 και σε αυτό του 2015 είναι της τάξης των 4,9 δισεκατομμυρίων ή 2,7% του ΑΕΠ. Εγώ δέχομαι την υπόθεση - το δέχομαι ως υπόθεση εργασίας - που έκανε ο προϋπολογισμός του 2015 ότι ο ρυθμός μεγέθυνσης το έτος εκείνο θα ήταν 2,9%. Και δέχομαι ως υπόθεση εργασίας ότι η εκτέλεση των δαπανών του προϋπολογισμού θα ήταν στα πλαίσια που έθετε ο προϋπολογισμός εκείνος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Δώστε μου δύο λεπτά, κύριε Πρόεδρε. Υποθέτοντας, λοιπόν, ότι ο ρυθμός μεγέθυνσης είναι αυτός που προέβλεπε, η αυθόρμητη αύξηση των φορολογικών εσόδων το 2015- αυτό που οι οικονομολόγοι λένε «δημοσιονομική άνωση» - θα ήταν της τάξης του 1% του ΑΕΠ, γύρω στο 1,8 δισεκατομμύρια ευρώ. Το χάσμα με το οποίο πρέπει να κλείσει ο προϋπολογισμός του 2015 είναι 4,9 δισεκατομμύρια ευρώ και 1,8 δισεκατομμύρια ευρώ είναι πάνω κάτω τα έσοδα που αυθόρμητα η οικονομική μεγέθυνση θα έφερνε στην οικονομία. Το κενό των 3,1 δισεκατομμυρίων ευρώ το 2015 σημαίνει δύο πράγματα. Σημαίνει μάλλον ότι η κυβέρνηση - αν η κυβέρνηση ήταν η κυβέρνηση της Νέας Δημοκρατίας και του ΠΑΣΟΚ - θα ήταν απέναντι σε ένα δίλημμα: Ή να μην τηρήσει τον προϋπολογισμό του 2015 με αποτέλεσμα ο στόχος, το δημοσιονομικό αποτέλεσμα να υπολείπεται του στόχου του προϋπολογισμού - ακριβώς ό,τι έκανε και το 2014 και το 2014 έχασε τον στόχο, ο στόχος ήταν 1,5 και το αποτέλεσμα 0,04- ή να έκανε το ίδιο, να μην τηρούσε, δηλαδή, τον προϋπολογισμό με συνέπεια στην αξιοπιστία της χώρας ή να έπαιρνε επιπλέον μέτρα 3,1 δισεκατομμυρίων αναπαράγοντας τον ίδιο φαύλο κύκλο προκυκλικής δημοσιονομικής πολιτικής. Αυτά για τις προβλέψεις του προϋπολογισμού του 2015 και τη δική μου εκτίμηση για τον τρόπο που θα είχε εκτελεστεί από την προηγούμενη κυβέρνηση. Η κυβέρνηση, όμως, άλλαξε. Και άλλαξε το καλοκαίρι του 2015 και ένα δεδομένο: άλλαξε ο στόχος του προϋπολογισμού. Μια από τις μεγάλες, θα έλεγα, επιτυχίες της διαπραγμάτευσης του καλοκαιριού του 2015 ήταν η μείωση των δημοσιονομικών στόχων και για το 2015. Ο στόχος, λοιπόν, μειώθηκε σε ρεαλιστικά επίπεδα, έκλεισε ο προϋπολογισμός με υπέρβαση 0,75% και απέφυγε η χώρα ακόμα έναν προϋπολογισμό προκυκλικής δημοσιονομικής πολιτικής. Πάμε τώρα και στο ευρύτερο, αν θέλετε, μακροοικονομικό περιβάλλον του 2015, για να επαναλάβω αυτό που είπα και στην επιτροπή. Εγώ δεν έχω καμμία αμφιβολία - νομίζω κανείς δεν έχει αμφιβολία - ότι το 2015 ήταν πράγματι μία χρονιά υψηλής αβεβαιότητας και χαρακτηρίστηκε από αυτό που οι οικονομολόγοι λένε έναν τυπικό κύκλο αβεβαιότητας - ρευστότητας. Ξεκίνησε τον Οκτώβριο - Νοέμβριο του 2014 και σταμάτησε με τη συμφωνία του Αυγούστου του 2015. Θέλω να είμαι ειλικρινής και εκφράζω τη δική μου προσωπική άποψη. Νομίζω ότι μία ήρεμη, ειλικρινής και καλά τεκμηριωμένη συζήτηση τόσο για το πρώτο εξάμηνο του 2015, για τον κύκλο που μόλις περιέγραψα αβεβαιότητας - ρευστότητας, όσο και για τις αστοχίες και τα λάθη στην υλοποίηση των δύο προηγούμενων προγραμμάτων, που δεν κατάφεραν να βγάλουν τη χώρα από την κρίση, όσο και για το πώς φτάσαμε το 2010 είναι αναγκαία, προκειμένου να επουλωθούν οι πληγές στη συλλογική μνήμη, να αποκατασταθεί η ηρεμία και, θα έλεγα, και ένα αίσθημα αισιοδοξίας στο μέλλον και βέβαια να αντληθούν χρήσιμα διδάγματα για το μέλλον. Ευχαριστώ.
Ευχαριστώ, κύριε Υπουργέ. Κυρίες και κύριοι συνάδελφοι, κηρύσσεται περαιωμένη η συζήτηση επί των σχεδίων νόμου του Υπουργείου Οικονομικών: α. Κύρωση του Απολογισμού του Κράτους, οικονομικού έτους 2015 και β. Κύρωση του Ισολογισμού του Κράτους, οικονομικού έτους 2015. Ερωτάται το Σώμα: Γίνεται δεκτό το σχέδιο νόμου του Υπουργείου Οικονομικών: Κύρωση του Απολογισμού του Κράτους, οικονομικού έτους 2015; Οι αποδεχόμενοι το σχέδιο νόμου παρακαλώ να εγερθούν. [[Εγείρονται οι αποδεχόμενοι το σχέδιο νόμου]] Προφανώς ηγέρθησαν οι περισσότεροι. Συνεπώς το σχέδιο νόμου του Υπουργείου Οικονομικών: «Κύρωση του Απολογισμού του Κράτους, οικονομικού έτους 2015» έγινε δεκτό κατά πλειοψηφία, σε μόνη συζήτηση, και έχει ως εξής:
Ερωτάται το Σώμα: Γίνεται δεκτό το σχέδιο νόμου του Υπουργείου Οικονομικών: «Κύρωση του Ισολογισμού του Κράτους, οικονομικού έτους 2015»; Οι αποδεχόμενοι το σχέδιο νόμου παρακαλώ να εγερθούν. Προφανώς ηγέρθησαν οι περισσότεροι. Συνεπώς το σχέδιο νόμου του Υπουργείου Οικονομικών: «Κύρωση του Ισολογισμού του Κράτους, οικονομικού έτους 2015» έγινε δεκτό κατά πλειοψηφία, σε μόνη συζήτηση, και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης, στην οποία περιλαμβάνεται η συζήτηση και ψήφιση του απολογισμού και του ισολογισμού του Κράτους οικονομικού έτους 2015.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.05΄ λύεται η συνεδρίαση για την προσεχή Πέμπτη 23 Νοεμβρίου 2017 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και στη συνέχεια συζήτηση της υπ' αριθμόν 9/7/8-11-2017 επίκαιρης επερώτησης και β) νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.